“Хонимлар” мактабига эҳтиёж бор\nDiyor24\tPosted on May 11, 2020\nЮртимизда фақат қизлар таълим-тарбия оладиган, уларга хос иш услуби ёки маданий-маиший соҳалар ўргатиладиган бирор мактаб мавжуд эмас. Баъзи спортга ихтисослаштирилган мактабларда эса фақатгина ўғил болалар таҳсил олади.\nБу борада хорижий мамлакатлар тажрибасини кузатдик. “Ҳақиқий таълим классикаси” дея таърифланган Буюк Британия таълим тизимида қизлар ва ўғил болалар алоҳида ўқитилганда юқорироқ натижага эришиларкан.\nХотин-қизлар таълим-тарбия оладиган дастлабки мактаблар эса ХIХ асрда очила бошланган. Бугунги кунда қизлар учун энг яхши мактаблар қаторига AҚШ, Швейтсария, Буюк Британия ва Канададаги мактабларни киритиш мумкин. Табиий савол туғилади: қизлар учун махсус мактаблар бошқа умумий мактаблардан қандай фарқ қилади? Чет давлатларда очилган бундай мактабларнинг обрўси оддий мактабларга қараганда юқори. Бундай мактабларда вақтдан унумли фойдаланилади, ўқувчилар эса ўз имкониятларини тўла очиб бера оладиган аниқ фанлар устида кўпроқ ишлашади. Маълумки, ўғил ва қиз болаларнинг маълумотларни қабул қилиши турлича. Қизлар маълумотни куннинг биринчи ярмида, ўғил болалар эса иккинчи ярмида яхшироқ қабул қилади. Aлоҳида ўқитишнинг яна бир муҳим жиҳати — қизлар ўзларининг ташқи кўриниши ва қарши жинсга ёқиш учун куч, вақт, асабларини сарфламайди. Aксинча, вақт ва эътиборини ўқишга қаратади.\nҚизлар учун махсус мактабларда нималар ўргатилади? Бундай мактабларда ўрта таълим дастури, чет тили ўқитилади ва олий ўқув юртига тайёргарлик кўрилади. Қатъий тартиб ва интизом бор. Хусусий мактабларда ўқийдиган қизларга илм-фандан ташқари юриш-туриш, овқатланиш, гапириш одоби ўргатилади. Қисқаси, ҳақиқий “хоним” бўлиб етишишади. Бундай мактаб ўқувчилари спорт мусобақаларида ҳам юқори натижаларга эришибгина қолмай, нуфузли олий ўқув юртларига кириш кўрсаткичи ҳам юқори бўлади. Бу мактаблар қизларимизнинг илмга, меҳнатга интилишларини тўлиқ қамраб олади. Муҳими, қизлар мактабларининг очилиши қизалоқларни болаликдан ҳаётга тайёрлашга, Увайсий-у Бибихонимлар авлоди эканини англатишга туртки бўлса ажабмас.\nPrevious PostБу йил абитуриентлар 3 та эмас, 6 та бакалавриат йўналишини танлаши мумкин\nNext PostСурхондарё вилоятида коронавирус бўйича сўнги маълумотлар\nИстиғфор. Сен – энг…\nDiyor24 Iyul 21, 2020\nШайх ва чўпон бола\nDiyor24 Avgust 12, 2020


Яқинда бир сайтда жуда долзарб мавзуда ёзилган бир мақолага кўзим тушиб қолди. Унга «Либос танани яширишгами ёки кўз-кўз қилишга?» - деб сарлавҳа қўйилган эди.\nМуаллиф ҳақиқатан кўпчиликни ташвишга солаётган муаммони кўтариб, аёллар қоматини очиқ-ойдин кўз-кўз қилувчи тор либослар ва авратларни очиб, ярим яланғоч юришлик хақида сўз олиб борган. Уни ўқиб чиққандан кейин «авратни очиб, баданни кўз-кўз қилган беҳаёларни ҳузур билан тамошо қилувчиларнинг ҳукмичи?» деган мавзуни ёритишни лозим топдик. Чунки бугунги кунда беҳаёларга суқланиб қаровчилар айни манзара соҳибаларидан кўп бўлса кўпки асло кам эмас. Бу «касаллик» ўспирин йигитлардан ўтиб, ёши бир жойга бориб қолган кексалар орасида ҳам учраб туриши янада ачинарли ҳолдир. Ҳаром қилинган нарсаларга тикилишнинг зарари, гуноҳи ва ундан тийилишнинг ажр-мукофотларидан бехабарликни «инсон қалбида бу иллатни шакллантирувчи омил» деб айтиш мумкин.\nАллоҳ кўз нематини бераркан у билан бирга банданинг зиммасига бир қанча масъулиятларни ҳам юклаган. Ҳар бир кўз эгаси илоҳий фармонга биноъан малум нарсаларга қарашдан кўзларини тийиши лозим. Нафси хоҳлаган йўсинда амал қилар эканмиз, албатта қиёматда бунинг ҳисобини берамиз. Қуръони каримда қуйидагича амр қилинади: «Сен мўминларга айт, кўзларини тийсинлар ва фаржларини сақласинлар. Ана шу улар учун покдир. Албатта, Аллоҳ нима ҳунар қилаётганларидан хабардордир.» (нур/30)\nОяти каримада Аллоҳ таоло қараш ҳаром қилинган нарсаларга назар қилмоқдан тийилишни вожиб деб ҳукм қилибгина қолмай, кўзни тийишнинг фойдасини ҳам баён этмоқда. Ўша фойда маънавий покликдир. Демак кўзни тийиш маънавий поклик сари чорласа, унинг акси ўлароқ кўзни тиймаслик, маънавий бузуқликка олиб боради. Ҳаром нарсаларга тикилишнинг энг ҳатарли томони шуки, бу иллат секин-секин инсонни Аллоҳни зикридан тўсиб, Шайтон йўлига олиб киради. Бу эса малъун Иблис учун қулай фурсатдир. Мўмин бу ҳолатга тушганида Шайтон дарҳол уни яна ҳам шармандалироқ ҳолга тушириш пайига тушади. Қалбида васваса оловларини ёқиб уни зино тарафга чорлайди. Зино—ҳаром назар олиб борадиган «сўнгги манзилдир». Ҳаром назар эгаси ҳаёлида «мени ким кўрибди» деб овуниши мумкин. Аммо шуни унутмаслиги керакки , Аллоҳ кўзлар кўрмай қолган ва қалблар сезмай қолган сирлардан ҳам воқифдир.\nАбдуллоҳ ибн масъуд розияллоҳу анҳудан марфуъан ривоят қилинди: «Аллоҳ таоло деди: (харом қилинган) назар Иблиснинг заҳарли ўқларидан биридир. Кимки мендан қўрқиб уни тарк қилса уни шундай бир иймонга алмашиб қўяманки, унинг ҳаловатини қалбида ҳис қилади.» (Тобароний. Хоким)\nАбу Умома розияллоҳу анҳудан марфуъан ривоят қилинди: «қайси бир муслим (бегона) аёлнинг авратига назар қилиб, сўнгра Аллоҳнинг ғазабидан қўрққан ҳолда ундан кўзини олиб қочса Аллоҳ унга шундай ибодат берадики унинг лаззатини қалбида ҳис қилади.» (Аҳмад. Байҳақий)\nАбу Ҳурайра розияллоҳу анҳудан марфуъан ривоят қилинди: «Қиёмат куни (Аллоҳнинг азобидан қўрқиб) ҳар бир кўз ёш тўкади. Магар уч кишининг кўзлари мустасно.\n1-Аллоҳ қарашни ҳаром қилган нарсалардан тийилган кўз.\n2-Аллоҳ йўлида тунларни бедор қилган кўз. (Масалан мусулмонлар хавфсизлигини таминлаш мақсадида ухламаган кўзлар)\n3- Аллоҳдан қўрқиб пашшани бошича бўлсада ўзидан ёш чиқарган кўз» (Исфаҳоний).\nЖарир розияллоҳу анҳудан ривоят қилинди: «у киши айтди: Мен Росулуллоҳ соллаллоҳу алайҳи ва салламдан беихтиёр, тўсатдан содир бўлган назар хақида сўрадим. Ул зот жавоб бердилар: Кўзингни олиб қоч. Давом этма» (Муслим).\nБурайда розияллоҳу анҳудан марфуъан ривоят қилинди: «Ҳой Али биринчи назарга иккинчисини эргаштирма. Чунки биринчиси сен учун (Яни беихтиёр бўлгани учун унга жавобгар эмассан) иккинчиси эса сени зиёнинггадир» (Абу Довуд. Термизий).\nОят ва ҳадислардан кўриниб турибдики, инсон кўз нематидан фойдаланишида малум чегарани билиши керак. Қачонки чегарадан чиқаркан унга Шайтон камонидан заҳарли ўқ отилади. Бу ўқ уни жасадини жароҳатламасада лекин қиёматда ўз тасирини кўрсатади. Ярим-яланғоч, на шаръий ва на миллий урф одатларни писанд қилмайдиган беҳаёлар ҳар қадамда учраши мумкин. Аммо улар орасида ўзига хос жасорат билан кўзни олиб қочишга ҳам улкан мукофотлар борлигини унутмаслигимиз лозим.\nАндижон шаҳридаги “Уйғур” масжидида имомлик қилган марҳум Файз Аҳмад домланинг бир одатлари бўларкан. У киши масжидга келар чоғида йўлда аёлларга дуч келса дарҳол чакмонининг этаги билан юзини тўсиб ўтиб кетар эканлар. Домланинг бу одати катта дарс бўлиб, у кишининг имомлик вақтида, кўчада ўтирувчи аёллар сезиларли даражада камайганини кексалар хотирлайди.\nҚараш мумкин бўлган авратлар\nЎзгани авратига тикилмоқ шариатимизда харом қилинган. Лекин фуқаҳолар малум истисноларни баён қилган бўлиб, уларни авратига қарашлик мубоҳ саналади.\n1-) инсоннинг ўз аврати. Киши ўз авратига кўзи тушса ва ёки ихтиёрий қараса буни гуноҳи йўқ.\n2-) қаралаётган шахс, хоҳ ўғил хоҳ қиз бўлсин шаҳват ёшида бўлмаса. Бу тили чиқмаган яни гапира олмайдиган даражада ёш бўлиши билан белгиланган. Фақиҳ Абу Лайс «шаҳват ёши тўққиз ёш» деб фатво берган бўлсаларда. Ҳошияда айтилишича, «тили чиқиб гапира оладиган ёшдаги болаларнинг авратига тикилиш ҳаром бўлади.»\n3-) саҳиҳ никоҳ билан уйланган аёли. Фосид никоҳ билан бўлса унга ҳам назар қилиш харом. Масалан бировни никоҳидаги аёлга уйланиб олган киши шу аёлнинг авратига қараши харом ҳисобланади.\n4-) ўз чўрисини авратига қараш харом эмас. Бироқ чўриларнинг ҳаммасида ҳам, назар ҳалол қилинган эмас. Мусоҳара (қудачилик) йўли билан маҳрам бўлган чўрилар мустасно. Масалан она бола чўрси бўлиб уларнинг қизини хотин қилган бўлса онасини авратига қараши ҳаром ҳисобланади. Чунки у қайин она ҳисобидадир. Шунингдек ўз чўрисини ўзгага никоҳлаб берган бўлса бу чўри ҳам хожасидан малум масофада туради. Ҳурмати ғализа яни чўрисига уйланиб сўнгра уни икки талоқ қилган бўлса унинг ҳам авратига қараши мумкин эмас. Ёки чўри мушрика бўлса. Унинг ҳам авратига қараш тақиқланади. Икки кишининг ўртасидаги шериклик чўрилар ҳам ўз ҳожаларидан авратларини олиб қочишлари лозим.\nШу тўрт тоифадан бошқаларнинг авратига узрсиз назар қилиш мутлақ ҳаром дейилган. Хоҳ у шаҳвоний назар ва ё аксинча бўлсин бари бирдек ҳаромдир. Аммо узрли бўлса жоиз.\nРосулуллоҳ соллаллоҳу алайҳи ва саллам дедилар: «Аллоҳ (бегонанинг авратига) назар қилувчини ва (ўз авратини бошқаларга кўз-кўзлаб) тамошо қилдирувчини лаънатлади» (Байҳақий).\nЯланғоч авратга назар ҳаром бўлганидек, юпқа ва тор кийим кийганларнинг кийими устидан назар қилиш ҳам ҳаромдир. Чунки тор ва юпқа кийим бадан ва қоматни ошкор қилиб туриши сабабли яланғоч ҳукмида бўлади.\n1-) Эркак кишининг аврати---киндик остидан тизза остигачадир. Демак эркак кишининг киндигини остидан тиззасини остигача бўлган азоларига қараш, эркакларга ҳам, бегона аёлларга ҳам мутлақ ҳаромдир.\n2-) Шунингдек икки аёл ҳам бир-бирларини киндигини остидан тиззасини остигача бўлган азоларига асло қарай олмайдилар. Чунки икки аёл орасидаги аврат, ҳудди икки эркак орасидаги аврати каби олинади.\n3-) Эркак ва бегона аёл оасидаги аврат---Агар қаровчи эркак бўлиб тамошо қилинувчи ҳур, аёл бўлса унинг юзи ва кафтларидан бошқа барча азоларидир. Юзи ва кафти аврат бўлмасада унга ҳожатсиз қарашлик макруҳдир.\n4-) Агар назар қилинаётган аёл ўз маҳрами бўлса. Масалан опа ё синглиси. Бу ҳолатда у билан аврат чегараси, қорин ва бел қисми қўшимча қилинган ҳолда ҳудди икки эркак аврати каби олинади. Яни киши ўз опасини ё синглисини боши, бўйни, кўкраги, қўлтиғи, болдири, оёқларига «шаҳвати уйғониб кетишидан омонда бўлиш шарти» билан, назар қилиши жоздир.\nАвратга қарашни мубоҳ қилувчи узрлар ўнтадир.\n1-) Биронтасини зиёнига гувоҳлик қилмоқ ниятида. Масалан зино қилувчиларни шахсини билиб олиш учун, шаръан уларнинг авратига қарамоқ мубоҳ.\n2-) маҳкамада гувоҳлик бермоқ вақтида гувоҳга мубоҳдир.\n3-) қозига ҳам ҳукм чиқариш вақтида, маҳкумлар авратига, зарурат юзасидан қараш мубоҳдир.\n4-) фарзанд туғиш вақтида, доялар она бўлмишнинг авратига қараши мубоҳдир .\n5-) келин бўлмишнинг бокиралигини аниқлаш зарурати туғилган вақтида, текширувчи аёл келиннинг авратига қараши мубоҳдир.\n6-) айбини рад қилган вақтда. Масалан келин бўлмиш қиз баданида айби бор эканини рад қилди. Уни айби бор ёки йўқ эканини аниқлаш ниятида унинг авратига назар қилмоқ мубоҳдир.\n7-) хатна қилиш вақтида.\n8-) беморни даволаш жараёнида. Шунингдек иҳтиқон яни клизма қилиш учун авратга қарамоқ мубоҳдир\n9-) уйланиш ниятида. Яни киши ўзи уйланмоқчи бўлган аёлнинг авратига текшириб олиш учун назар қилиши мубоҳ. Текшириб бўлганидан сўнг, никоҳ қилингунга қадар «Биз унаштирилганмиз» деган баҳона билан шаҳвоний суҳбатлар қуриши ҳаромдир.\n10-) сотиб олиш ниятида. Яни бирор жорияни сотиб олмоқчи бўлган ҳаридор уни авратларигача текшириб олиши мубоҳ саналади.\nЁш йигитчаларга шаҳвоний назар қилиш ҳукми\nАёлларга шаҳват билан қараш тақиқланганидек ёш йигитчаларга ҳам суқланиб қараш ҳаромдир. Шаҳватсиз бўлса зарари йўқ. (Татарҳония)\nШайҳ Ибн Обидин «Роддул мухтор»да шундай ёзади: «Мултақит»да айтилдики: ёш йигит агар чиройли бўлса унинг ҳукми аёллар ҳукми кабидир. Унинг бошидан то оёғига қадар авратдир. Саййид Абу Қосим айтадики: яни унга шаҳват билан назар қилмоқ ҳаром бўлади. Аммо у билан ёлғиз қолмоқ ва унга шаҳватсиз боқмоқни зарари йўқдир. Шу учун ҳам уни ниқоб тақишга буюрлмаган.\nМен айтаманки: (Ибн Обидин) бу ҳукм кўкраклари кўриниб қолган, (балоғатга етмаган) ёш қизларга ҳам шомилдир. Балки бази фосиқлар ёш йигитчадан кўра ёш қизчаларни ҳуш кўришади. (Роддул мухтор. Китобус солат. 80/с)\nМуҳаммад Ходимий роҳимаҳуллоҳ «Бариқа»да келтиришича, ҳар бир аёл билан икки Шайтон бўлади. Ёш йигитчалар билан эса ўн саккизта Шайтон бирга бўлади. Ҳатто ёш йигитча талаби илм қилишни истаса, унинг ота-онаси фитна хавфи туфайли фарзандини ман қилишига рухсат берилади. Имом Аъзам Абу Ҳанифа ўз талабаси Муҳммад ибн Ҳасанни таълим жараёнида орқа тарафига ўтқазиб қўяр эдлилар. Чунки Муҳаммад ибн Ҳасан ёш, ҳушсуврат йигит бўлиб, Абу Ҳанифа унга назари кетиб қолишидан қўрқар эдилар.\nСуфёни Саврий деди: Бу уммат ичида уч тоифа Лутийлар бор (Лутий--баччабоз). Биринчи тоифа шаҳват билан назар қилувчилар. Иккинчи тоифа мусофаҳа жараёнида қўлларидан ушлаб ҳузур қилувчилар. Учинчи тоифа ливота қилувчилар.\n«Нисобул иҳтисоб»да келтирилади: Абдуллоҳ ибн Умар розияллоҳу анҳу ҳовлиси олдида ўтирган эдилар. Кўча бошидан келаётган, ёш ҳушсуврат йигитчага кўзи тушиб қолди. Уни кўрди-ю дарҳол ҳовлисига кириб кетди. Уни кетганини айтганларидан кейин ҳовлисидан чиқиб келдилар. У кишидан сўралди: эй Абдуллоҳ бу ишни ўз фикрингиз билан қилдингизми ёки бу ҳақда Росулуллоҳдан бир нима эшитганмисиз? Абдуллоҳ ибн Умар жавоб бердилар: Росулуллоҳ соллаллоҳу алайҳи ва салламдан эшитгандим. Ул зот айтардилар: «Уларга (шаҳвоний) қарамоқ ҳаромдир. Улар билан (шаҳвоний) гаплашмоқ ҳаромдир. Улар билан (шаҳвоний) бирга ўтирмоқ ҳаромдир.»\nИсмоил ибн Касир роҳимаҳуллоҳ Нур сураси ўттизинчи оят тафсирида шундай ёзади: «Салаф уламоларидан аксари ёш йигитчаларга суқланиб қарашдан қайтаришларини айтардилар. Айниқса сўфий имомлардан кўпчилиги қаттиқ турганлар. Аҳли илмлардан бир тоифа уни ҳаром деганлар. Чунки унда фитналаниш бор.»\nЭр хотин орасидаги назар одоблари\nЭр хотинлар бир-бирларининг авратларига қарашлари мумкин. Шундай бўлсада одоб шуки, аврати ғализаларига қарамасин. Фуқаҳолар айтишича, жинсий муносабат вақтида қип яланғоч бўлиб олмоқ танзиҳан макруҳдир.\nРосулуллоҳ соллаллоҳу алайҳи ва саллам айтдилар: «Бирортангиз аҳлига (жимо ниятида) келса (авратини) беркитсин. Агар беркитмаса фаришталар ҳаё қилиб чиқиб кетадиларда у Шайтон билан қолади. Агар ораларида фарзанд вужудга келса унда Шайтоннинг ҳам насибаси бўлади.» (Тобароний. Баззор Абу Ҳурайрадан) Бошқа бир ривоятда «Эшшакка ўхшаб қип яланғоч бўлмасинлар» дейилган. Жаноби Росулуллоҳ, қип яланғоч бўлиб олишни эшшакка ўхшатишлигида, бу ҳолатни яхши эмаслиги малум бўлади.\nОиша онамиз айтган эдилар: «Росулуллоҳнинг авратини мен ҳам кўрган эмасман менинг авратимни ул зот ҳам кўрган эмас.»\n«Татархония»да айтилишича, Эр ўз аёли ва жориясининг бошидан то қадамигача бўлган азоларига қараши жоиз. Лекин афзал бир-бирларининг авратларига қарамасликларидир.\nНазар ҳукмларида, ёш болаларга суқланиш, аёлнинг аёлга қараши, эркакнинг эркак авратларига тикилишининг шаръан ман этилгани, албатта беҳикмат эмасдир.\nБугунги кунда бутун инсониятни ташвишга солаётган, бази ғарбликларнинг табири билан айтганда, «демократия»дан ҳисобланмиш, баччавозлик, бесоқолбозлик, гомосексуализм, гейлик, лесбийлик, сафизм, трибадия, онанизм, вазионизм, зоофилия, педофелия ва шулар каби бошқа зино турларидан иборат бузуқликлардан, инсониятни фақат Исломгина қутқариб қолиши мумкин. Айни мавзудаги ҳукмларни билган чин мусулмон, юқорида санаб ўтилган ахлоқсизликлардан қаттиқ ҳазар қилади.\nИмлодаги хатоларимиз учун ўқувчилардан узр сўраймиз.\nАндижон шаҳар «Уйғур» жоме масжид, ноиб имоми Ботирали Алишер ўғли\n1 йил аввал 8685 Ботирали Алишер Ўғли\nМеросдаги муштарак масала


Қарздорлар учун мамлакатдан чиқиш тартиби соддалаштирилди | NORMA.UZ\nИжро ҳужжатлари бўйича қарздор жисмоний шахсларнинг чиқиш ҳуқуқини вақтинчалик чеклаш ҳамда ушбу жараёнда масъул тузилмаларнинг ўзаро муносабатлари бўйича янги тартиб тасдиқланди (рўйхат рақами 3196, 12.11.2019 йил). Илгари амал қилган низом ўз кучини йўқотган.\nИжро иши бўйича қарздорнинг мамлакатдан чиқишига рухсат бериладиган қарз миқдори 2 БҲМдан 5 БҲМгача оширилди (мақола эълон қилинганда – 1 115 000 сўм) . Яъни ушбу рақамдан ошадиган миқдорда сўндирилмаган қарзлари бўлган шахсларнинг мамлакатдан чиқиши чекланади.\nҲужжатда шунингдек чиқишга чеклов қўйиш ва уни олиб ташлашда айрим тузилмалар ўзаро муносабатларининг янгиланган механизми тақдим этилган.\nҚарздорнинг чиқишини вақтинча чеклаш тўғрисидаги маълумот давлат ижрочиси томонидан:\nЯгона идоралараро электрон ҳамкорлик тизими орқали Миграция ва фуқароликни расмийлаштириш бош бошқармасига ҳамда ДХХ Чегара қўшинларига юборилади. Улар, ўз навбатида, электрон базаларига тегишли маълумотларни киритадилар;\nқарздор, шунингдек ундирувчига (чиқишни вақтинча чеклаш ундирувчининг аризасига биноан қўлланилган бўлса) маълумот юборилади. Маълумот электрон почта ёки мобиль телефонга SMS кўринишида йўлланади. Бундай хабардор қилишнинг имкони бўлмаган тақдирда, давлат ижрочиси томонидан қарор чиқарилган куннинг эртасидан кечиктирмасдан қарорнинг кўчирма нусхалари яшаш манзили бўйича почта орқали юборилади.\nМиграция ва фуқароликни расмийлаштириш бўлимлари, шунингдек чегара қўшинлари бўлинмалари томонидан қарздорга МИБнинг қайси туман (шаҳар) бўлимлари томонидан Ўзбекистон Республикасидан чиқиши чеклангани тўғрисида маълумот берилади. Тўлиқ ахборотни www.mib.uz сайтидан олиш мумкин.\nБундан ташқари, алиментлар бўйича қарзлар сўндирилиши чиқишни чеклашни олиб ташлашга асос бўлмайди. Алиментларни олдиндан тўлаш ёки алиментларни тўлаш мажбуриятини таъминлаш учун гаров шартномасини тузиш лозим (батафсил – бу ерда).\nҲужжат Қонун ҳужжатлари маълумотлари миллий базасида эълон қилинган ва 12.11.2019 йилдан кучга кирди.


Тожикистон Миллий банкининг халқаро олтин-валюта захиралари 2017 йил тўққиз ойи мобайнида кескин ўсди ва импортга харажатларини қоплаш учун 5,6 ойни ташкил этди. Аммо бу, асосан, бир марталик таъсирнинг натижаси бўлди ҳамда Тожикистон иқтисодиёти бўйича Жаҳон банки янги ҳисоботига кўра, иқтисодий асосларнинг барқарор яхшиланишини билдирмайди.\n«Захираларнинг кескин ўсиши асосан қарзларнинг тўпланиши билан боғлиқ бўлиб, сентябрь ойида 500 млн АҚШ доллари миқдорида чиқарилган еврооблигацияларни акс эттирмоқда. Захиралар, шунингдек, миллий пулларни чиқариш ва хорижий валютани сотиб олиш йўли орқали монетар олтинни харид қилиш билан тўлдирилди, бунга маъмурий чоралар ҳам туртки берди», - дея таъкидлайди ҳисобот муаллифлари.\nЖаҳон банки таҳлилчиларининг фикрига кўра, ўрта муддатли истиқболда ТМБ халқаро захиралари даражаси тобора пасайиб боради, чунки импорт ва Роғун ГEСи қурилиши тикланади.\nЖорий йилнинг ноябрь ойи бошида ТМБ биринчи марта Тожикистон Миллий банкининг халқаро олтин-валюта захиралари ҳажми 5,6 ойлик импортни қоплаш даражасига кўтарилганини маълум қилганди.


Сурияда қутқарилган аёллар ва болалар Чеченистонган олиб келиндиHaqida.net\nHome Dunyo Сурияда қутқарилган аёллар ва болалар Чеченистонган олиб келинди\nТОШКЕНТ, 14 ноя — Sputnik. Махсус ташкил қилинган авиақатнов ёрдамида Суриядан Грозный шаҳрига 41 нафар МДҲ фуқаролари олиб келинди. Улар орасида 12 нафар аёллар ва 29 нафар болалар бор, деб хабар қилмоқда РИА Новости.\nОлиб келинганларнинг беш нафари Қозоғистон фуқароси, икки нафари – Ўзбекистон, қолганлари Россиянинг Чеченистон, Доғистон ва Бошқирдистон ўлкаларидан.\nSputnik/ Вадим СавицкийСурияда ҳарбий операция якунига етмоқда – Шойгу\nТиббиёт ходимлари талабига кўра, олиб келинган фуқаролар дастлаб жиддий тиббий кўрикдан ўтказилди ва шундан сўнг қариндошлари билан учрашишга рухсат берилди. Бундай қилишга сабаб олдинги гуруҳда олиб келинганлар орасида бир неча киши сил касалига чалинганлиги аниқланган.\nБу Суриядан Чеченистонга олиб келинган иккинчи гуруҳ бўлди. 21 октябрь куни Суриянинг Хмеймим аэродромдан Грозный шаҳрига 22 киши: 7 нафар аёл ва 14 бола олиб келинган эди.\nЧеченистон ҳукумати порталида хабар берилишига кўра, ушбу йилнинг август ойидан бошлаб Суриядан ва Яқин Шарқнинг бошқа қайноқ нуқталаридан 90 нафар аёллар ва болалар олиб келинган.\nЭслатиб ўтамиз, Россия Ҳаво-космик кучлари ёрдамида олиб борилган ҳарбий операция натижасида Суриянинг барча ҳудудларида тинчлик ўрнатилди. Исломий давлатнинг энг сўнгги ҳимоя пункти бўлган Абу-Кемал шаҳри ҳам 8 ноябрь куни террорчилардан озод қилинди. Озод қилинган шаҳарларда минглаб аҳоли тинч ҳаётга қайтмоқда. Ундан ташқари юзлаб Европа, МДҲ ва бошқа давлатдан келган аёллар ва болалар топилмоқда ва улар имкон қадар ўз ватанларига қайтарилмоқда.


Майкл Фоксни мағлуб этган Шоҳжаҳон Эргашев Ўзбекистонда тантанали кутиб олинди - Халқ сўзи\n16:21 21 Февраль 2019 Спорт\nБугун боксчимиз юртимизга қайтиб келди. Уни Ислом Каримов номидаги Тошкент халқаро аэропортида Миллий олимпия қўмитаси мутасаддилари, Ўзбекистон профессионал бокс федерацияси вакиллари, мухлислар ва оммавий ахборот воситалари ходимлари тантанали равишда кутиб олишди.\nЭслатиб ўтамиз, 27 ёшли Шоҳжаҳон Эргашев бунгача профессионал рингда 16 та жанг ўтказиб, уларнинг барчасини ўз фойдасига ҳал этган. 14 та жангда у рақибларини нокаутга учратган.\nШоҳжаҳон навбатдаги жангини катта эҳтимол билан шу йилнинг 13 апрель куни ўтказади. Бироқ, бу ҳақида ҳали расман эълон қилинмаган.


Тафаккурнинг толмас қаноти – Фарғона ҳақиқати\nТафаккурнинг толмас қаноти\nBy ferpravda.uz 06.05.2021\nкитоб марафони, янги китоблар тақдимоти, ижодий учрашувлар билан завқли ўтди\n“Китобхон авлоднинг қалби маънавият чашмасидан сув ичади, тафаккури ўсади. Юзи иссиқ, ўйлари порлоқ, сўзлари қайноқ авлодни ҳам китоб тарбиялаб беради!”\nМаърифатпарвар адибларимизнинг ушбу ҳикматли сўзлари китоб мутолаасининг аҳамияти ҳақидаги таърифларидан бир томчи, холос. Президентимиз бошчилигида мамлакат бўйлаб қулоч ёйган китобхонлик маданиятини юксалтиришга доир ислоҳотлар чекка-чекка туманлардаги мактабларга ҳам кириб борди. Анъанавий тарзда ўтказилаётган китобхонлик байрамлари туфайли китобга муҳаббат янада ўсганига гувоҳ бўлаяпмиз. “Ёш китобхон” танлови, кўчма кутубхона-ю, туманимизнинг 50 тадан ортиқ маҳалласида “Зиё маскани” бунёд этилишида халқимизни маърифатли қилиш мақсади ётади.\nҚўштепа туманида бўлиб ўтган китобхонлик байрами ёш китобсеварлар сафининг янада кенгайишига, таълим масканлари, маҳаллалардаги маънавий муҳитнинг юксалишига хизмат қилди. Байрам доирасида фаол ва иқтидорли ўқувчилар ўртасида китоб марафони ва китоб савдоси, янги китоблар тақдимоти, ижодий учрашувлар ўтказилди.\nТумандаги 20-умумтаълим мактабида ташкил этилган китоб ярмаркасида 300 номдан зиёд илмий, бадиий китоблар, ўзбек ва жаҳон адабиёти дурдоналари харид қилинди.\nТуман фарзанди, мазкур таълим маскани собиқ битирувчиси – Зулфия номидаги Давлат мукофоти соврин-\nдори Дилнавоз Қўлдошеванинг “Иқ-\nрор” ва “Кўнглимга кўчади фарғона- гуллар” шеърий китоблари тақдимоти ўтказилди. Ўқувчилар шоира шеърларидан намуналар ўқишди, муаллиф билан самимий мулоқот бўлиб ўтди. Моҳичеҳра Эркинова, Моҳларойим Одилова, Шодиёна Ҳасанова, Паризод Нажмиддинова, Хадича Муҳаммадова сингари ўнлаб ижодкор ва китобхон ўқувчилар китоблар жамланмалари билан рағбатлантирилди.\nЎзбекистон Ёзувчилар уюшмаси вилоят бўлими бош мутахассиси, шоира Дилшода Эргашева, Ўзбекистон давлат жаҳон тиллари университети талабаси Мадинахон Исмоиловалар китобхонликка эътибор, мутолаага муҳаббат бор экан, ушбу даргоҳда яна кўплаб Давлат мукофоти совриндорлари, юрт ишончига муносиб авлод камолга етишига ишонч билдиришди.\n— Мактабимиз ўқувчилари “Ёш китобхон” танлови, “Янги авлод” болалар ижодиёти фестивали, республика ёшлар форуми, фан олимпиадаларида фаол иштирок этиб, ўз иқтидорларини намойиш этиб келишмоқда, — дейди маънавий-маърифий ишлар бўйича директор ўринбосари Баҳромжон Ҳусанов. – Ҳар ўқув йилида “Энг фаол китобхон ўқувчи”, “Навоий асарлари билимдони”, “Ақлли китобхон”, “Энг яхши тақриз” номинация-лари бўйича танловлар эълон қилиб, янги-янги иқтидор ва билим эгаларини кашф этаяпмиз. Бугунги ижодий учрашув ҳам ўқувчиларимизни китобга ошно бўлишга руҳлантирди.\nТадбир сўнгида меҳмонлар мактабнинг ёш ижодкор, ҳунарманд ва ихтирочи ўқувчилар кўргазмасини ва “Келажак сари” адабий тўгараги билан яқиндан танишдилар.\n20-умумтаълим мактабининг ижодий-маданий масалалар бўйича тарғиботчиси.\nИчки туризм: ЁШЛАР ҚЎҚОН ШАҲРИГА САЁҲАТ ҚИЛИШДИ


Замонимиз қизиқ бир замон бўлди! Кунда бир закун, соатда бир хил қонун чиқаётибдур. Магар Николай вақтида биздан бирон ношукрлик ўтган эканким, букун Ҳақ таоло «болшевик» деган бир тоифа махлуқни бошимизга мусаллат қилди... Худоё, тавба қилдим. Яна ўзинг биласан. Мулк ўзингники, нима хоҳласанг қилмоққа қодирсан...\nҚайси кун бозорға чиққан эдим. Дўкондорларнинг шўри қисқон экан. Бир вақт «солиқчи келаётибдур» деган сўз овоза бўлиб қолди... Тақур-туқур, шақур-шуқур дўконлар ёпидди. Халқ ҳар томонға пишакни кўрган сичқондек қоча берди. Салла жомасини ўғирлатғон, носкадусини йўқотқон ва кавушини йитиргонларнинг сони йўқ эди. Кўчаларда совуқ сув сотиб юрган болалар ҳам қочиб ёшириндилар. Ҳатто гадойлар ҳам солиқдан қўрқуб қочдилар.\nБу маҳшарасар ҳодисани кўруб ман ҳам «ла ҳавла» ўкудим. Кўнглимга ваҳима тушди. Тезрак ўзимни бир четга олдим. Энди бозорға чиқишқа ҳам юрагим қолмади. Мумкин бўлса, бундан кейин уйгинамда беш вақт намозимни ўқуб ётай дейман...\n«Машраб» журнали, 1924 йил, 1-сон


Ҳонг Конг кўчаларида яна норозилик намойишлари бошланди\n04 декабр 2020, Тошкент вақти: 19:54\nфеврал 01, 2015\n1 февраль куни намойишга чиққанлар ўтган йили сентябрда бошланган норозилик тўлқинидан буён энг йирик, дея қайд этилган демонстрацияни бошлади.\nСариқ зонтик тутган норозилар якшанба куни “Умумхалқ сайлаш ҳуқуқига дахл қилинмасин!” мазмунидаги шиорлар билан савдо ва бизнес марказлари жойлашган йирик кўчалар бўйлаб тинч кўча юриши ўтказди.\nХитой матбуоти ташкилотчилар 1 февраль кунги чиқиш ҳақида аввалдан хабар бермагани ҳақида ёзмоқда.\nҲонг Конг кўчаларида 2014 йилнинг сентябрь ойида йирик намойишлар бошланган ва унда ўн минглаб одам иштирок этган. Норозилар ўз минтақасида сайловлар эркин ўтказилишини талаб қилмоқда.\nИкки ойлик чиқишдан сўнг полиция декабрь ойида норозиларга нисбатан куч қўллади ва шаҳар кўчаларида қурилган палаткаларни кўчириб ташлади.\nНамойишлар Хитой раҳбариятининг ярим автоном минтақа аҳлига 2017 йилдан бошлаб ўз раҳбарини ўзи сайлаш ҳуқуқини бериши, аммо номзодлар Пекин томонидан тавсия қилинишини талаб қилганига қаршилик ифодаси сифатида ўтказилмоқда.


Умматнинг олими ва Қуръоннинг таржимони. У киши Аббос ибн Абдулмутталиб ибн Ҳошимнинг ўғли. Оталари Аббос Пайғамбаримизнинг амакилари ҳисобланади. Оталари: Аббос Исломни биринчилардан бўлиб қабул қилган, лекин мусулмонлигини яшириб юрган. Бадр жангида мусулмонларга қарши кофирлар томонидан мажбуран чиққанларида Пайғамбаримиз соллаллоҳу алайҳи васаллам: «Кимки Аббосга дуч келса, уни ўлдирмасин. Чунки у ўзи истамасдан чиққан», деганлар. Мусулмонлардан Абул Юср Каъб ибн Амр розияллоҳу анҳунинг қўлларига асирга тушганларида Абул Юср ўзи фидя бериб Аббосни Маккага жўнатган. Оналари: Умму Фазл Либоба бинти Ҳорис розияллоҳу анҳо. Эрлари Аббос розияллоҳу анҳудан ва Пайғамбаримиз соллаллоҳу алайҳи васалламнинг завжалари Ҳадича онамиздан кейин Исломга кирганлар. Исломга кирганларида ер юзида иккита муслима аёл бор эди. У киши ўша муслималарнинг бири эдилар. Набий соллаллоҳу алайҳи васалламдан ўттизта ҳадис ривоят қилганлар. Набий соллаллоҳу алайҳи васаллам пешин вақтида ўша кишиникида қайлула қилиб ухлаб олар эдилар. Усмон розияллоҳу анҳунинг халифалик даврларида эри Аббос розияллоҳу анҳудан олдин вафот этганлар. Холалари: Мўминларнинг онаси Маймуна бинти Ҳорис розияллоҳу анҳо фозила аёл эдилар. Набий соллаллоҳу алайҳи васаллам ҳижрий еттинчи санада ўз никоҳларига олган охирги аёл ҳисобланадилар. Айтилишича, Расулуллоҳ соллаллоҳу алайҳи васалламнинг олдиларига келиб, ўзини ҳиба қилган (бағишлаган) аёл ҳисобланадилар. Ҳатто бу кишининг шаънларига Аҳзоб сурасининг 50-ояти нозил бўлди. «...Яна мўмина аёлни – агар у ўзини Пайғамбарга тортиқ этса-ю…».\nКофирларнинг мусулмонларга бераётган азиятлари кучайиб, иш тарихда «зулмкор аҳдномаси» номи билан машҳур бўлган саҳифани ёзишгача олиб борди. Кофирлар аҳдномада мусулмон ва уларнинг динини қўллаб-қувватлаётган ёки уларга яхши муомалада бўлаётганлар билан алоқани узишга, уларга ҳеч нарса сотмаслик ва улардан ҳеч нарса сотиб олмасликка, уларга қиз бермаслик ва улардан қиз ҳам олмасликка иттифоқ қилишди. Ҳали ширкнинг намояндалари ўйлаб топган саҳифа қораланмай туриб, Қурайш мусулмонларни «Бани Ҳошим» номи билан машҳур бўлган дарага қамаб қўйди. Дарадагиларни ташқарига чиққани ҳам қўймасди. Бошқалар учун унга кириши ва у ердагилар билан суҳбатлаши ҳам таъқиқлаб қўйилди. Умму Фазл ҳам ўз эри Аббос билан Бани Ҳошимдан бўлгани учун бу душманчилик қурбони бўлди ва дарага кирди. Ўша пайт Умму Фазл ҳомиладор эди. У кишининг ҳомиладорлиги кўплаб қийинчиликларни бошларидан кечиришга сабаб бўлди. Ҳомиладорлик оғриғи ва емишнинг йўқлиги Умму Фазлни машаққатга солиб қўйди. У кишининг Пайғамбаримиз соллаллоҳу алайҳи васаллам олиб келган нарсага иймон келтирганлари барча қийинчиликларни енгиб ўтишга кўмаклашар эди. Бундан ташқари, Хадижа онамиз билан бирга бўлишлари Умму Фазлга бу машаққатларни енгиб ўтишда энг катта далда эди. Хадижа онамиз ўзларига яширинча келадиган озиқ-овқатлардан Умму Фазлга бериб турар эдилар. Умму Фазлнинг ҳомиладорлиги сезила бошлаганда Аббос розияллоҳу анҳу Пайғамбаримиз соллаллоҳу алайҳи васалламнинг олдиларига келиб: «Эй Муҳаммад, менимча, Умму Фазл ҳомиладор бўлган, шекилли», деди. Расулуллоҳ соллаллоҳу алайҳи васаллам: «Мана шу бола сабабли Аллоҳ юзимизни ёритишини Аллоҳдан умид қиламан», дедилар. Умму Фазлнинг кўзи ёришига оз қолган, ҳомиладорлик қийинчилигини бошларидан кечираётган бир пайтда Расулуллоҳ соллаллоҳу алайҳи васаллам: «Эй Умму Фазл», дедилар. Умму Фазл : «Лаббай, ё Расулуллоҳ», деди. Пайғамбаримиз соллаллоҳу алайҳи васаллам: «Сизнинг ҳомилангиз ўғил бола», дедилар. Умму Фазл: «Ахир қандай бўлади, энди нима қиламан? Қурайш қабиласи (яъни кофирлари) аёллар туғмаслигига битим тузган эди-ку», деди.Расулуллоҳ соллаллоҳу алайҳи васаллам: «Ҳомилангиз мен айтгандай ўғил. У туғилганда менинг олдимга уни олиб келинг», дедилар. Туғиш вақти келиб, Умму Фазл енгил бўлди. Пайғамбаримиз соллаллоҳу алайҳи васаллам айтганларидек ўғил бола туғилди. Уни бир матога ўраб Расулуллоҳ соллаллоҳу алайҳи васалламнинг олдиларига олиб келишди. Пайғамбаримиз соллаллоҳу алайҳи васаллам унга Абдулоҳ, деб исм қўйдилар ва муборак сўлаклари билан танглайини кўтариб қўйдилар. Сўнг: «Болани олиб кетаверинг. Ҳали кўрасиз, бу бола жуда ақлли ва доно инсон бўлиб етишади», дедилар. Умму Фазл ёш Абдуллоҳни эмизиш ва унинг тарбияси билан банд бўлиб қолдилар. Лекин ишлари кўпайиб кетганига қарамай, доимо мусулмонлар ва Пайғамбаримиз соллаллоҳу алайҳи васалламнинг аҳволларидан бохабар эдилар. Хусусан, Хадижа онамиз ва Пайғамбаримиз соллаллоҳу алайҳи васалламнинг амакилари Абу Толиб вафот этгандан кейин Қурайш мушрикларининг Расулуллоҳ соллаллоҳу алайҳи васалламга азиятлари кучайганда Умму Фазл эри Аббосни Пайғамбаримиз соллаллоҳу алайҳи васаллам билан бирга бўлиш ва у кишини ҳимоя қилишга тарғиб қилдилар. Лекин Аббос розияллоҳу анҳу агар Пайғамбаримиз соллаллоҳу алайҳи васалламга эргашганларини Қурайш мушрикларига билдириб, у Зотни ҳимоя қилсалар, Макка бошлиқларига бериб қўйган мол-мулклари ва бойликларидан маҳрум бўлиб қолишдан қўрқдилар. Чунки улар Аббосни мусулмон бўлганини билиб қолса, унга бирор нарсасини қайтариб бермасликлари ва у ҳеч вақосиз қолишини билардилар.


BBC Uzbek - Mintaqa - Тожиклар ва афғонлар маҳбус алмашишди\nСўнгги янгиланиш 14 октябр 2012 - 11:25 GMT\nАфғонистон ва Тожикистон ўртасидаги чегара қарийб бир ярим минг чақиримга чўзилган\nТожикистон 15 нафар афғонистонлик маҳбусни ўз ватанига топширган. Ҳозир тожик қамоқхоналарида юзга яқин афғон жазо муддатини ўтамоқда.\nКобул ва Душанбе ўртасидаги келишувга биноан, бу маҳкумларнинг барчаси ватанига қайтарилади.\nМаълум бўлишича, Тожикистонда ушланиб, ҳукм қилинган бу афғонлар, асосан, гиёҳванд моддалар савдоси, қаллоблик ва чегарадан ноқонуний ўтиш каби ҳаракатларда айбланганлар.\nШунингдек, Кобул ҳам 3 нафар тожикистонлик маҳкумни ватанига қайтарган. Афғонистон қамоқхоналаридаги тожиклар сони нисбатан олганда анча камлиги айтилади.\nБу маҳкумлар жазонинг қолган қисмини ўз ватанларида ўташади.\nИкки давлат орасидаги чегара тақрибан 1300 чақиримни ташкил этади. Бунинг устига, тоғли ва дарёлар орқали ўтган айрим чегара бўлгаларини назорат қилиш ўта қийин кечмоқда.\nБу чегара нуқталари ўртада савдо-сотиқ кучайтириши ва ҳар икки мамлакатнинг тарққиёти учун муҳим аҳамият касб этиши эҳтимоли катта.\nЛекин Афғонистонда кўкнори экиш камаймаётгани, қашшоқлик, урушлар ва Тожикистон чегараларини назорат қилиш қийинлигича қолаётгани боис чегара оша олиб ўтилаётган қимматбаҳо маҳсулотлардан бири бу гиёҳванд моддалар бўлиб қолмоқда.\nШимолий-шарқий Афғонистондаги қонун яхши таъминланмаган ҳудудларда эса жиноий гуруҳлар шарқий Тожикистон орқали гиёҳванд моддаларни олиб ўтишга уринишади.\nАйрим кузатувчиларга кўра, гиёҳванд моддалар савдоси ҳали ҳамон Афғонистондаги исёнкорлар учун муҳим даромад манбаи бўлиши мумкин.


Мирзаобод туманидаги “Баҳромжон нур савдо” хусусий корхонаси жамоаси қисқа вақт ичида ўнлаб қурилиш ва савдо ташкилотларининг яқин ҳамкорига айланди.\nГап шундаки, мазкур корхона ишга тушгач, нафақат вилоятдаги, балки республикамизнинг бошқа ҳудудларидаги хўжалик юритувчи субъектлар ҳам унинг лок-бўёқларини бажонидил харид қилмоқда. Сабаби, ортиқча вақт ҳамда маблағ сарфланмайди, энг муҳими, маҳсулот сифати юқори, нархи эса ҳамёнбоп.\n— Биз Италия технологияси асосида мавжуд 4 та цехимизда йилига минг тонна лок-бўёқ тайёрлаш имкониятига эгамиз, — дейди корхона директори Муроджон Абдураҳимов. — Шу билан бирга, буюртмачиларимизга шпатлёвка ҳам етказиб бераяпмиз.\nЯна бир муҳим жиҳати шуки, корхонада лок-бўёқларни қадоқлашда никель идишлардан фойдаланилмоқда. Мутахассисларнинг фикрича, ушбу усул маҳсулотнинг узоқ вақт яроқлилиги ҳамда суюқлигини сақлаш баробарида, уни манзилга исрофсиз элтишни кафолатлайди.\nЖамоа, асосан, ёшлардан иборат эканлиги эътиборга лойиқ. Корхонанинг ўзида малакали мутахассислар кўмагида улар маҳоратини ошириш қаторида, махсус ўқув-машғулотлар йўлга қўйилгани ёш ишчиларнинг соҳадаги янгиликлардан доимо хабардор бўлишларида қўл келаяпти.\nАйтиш жоизки, ҳозирги кунда Сирдарё вилоятида ана шундай турдош маҳсулот тайёрловчи яна иккита тадбиркорлик субъекти фаолият кўрсатмоқда. Уларнинг лок-бўёқлари ҳам намунавий лойиҳа асосида қурилаётган уй-жойлар, ижтимоий объектлар ва хонадонларнинг кўркам бўлишига хизмат қилмоқда.


Мансурхон Тоиров. Маҳаламиздан чиққан олим (2008) - www.ziyouz.uz\nБош саҳифа МатбуотҲозирги давр матбуотиМансурхон Тоиров. Маҳаламиздан чиққан олим (2008)\nЯқинда илм-фан фидойиси бўлган бир машҳур олимнинг етмиш ёшлардаги қизи вафот этди. Унинг жанозасида жуда оз одам иштирок этганига гувоҳ бўлдим. Сабаби… сабаби унинг отаси илм билан банд бўлиб, маҳалла-кўйга кўпам аралашавермаган экан. Буни қарангки, кейин маълум бўлишича, раҳматли бу аёл отасидан қолган уй-жойларни маҳалладошларининг болалари фойдаланиб туриши учун васият қилиб қолдириб кетган экан. Ўғли эса узоқ юртларда яшаркан.\nЎғил онасининг жанозасига етиб келиб, пул сарфлаб маҳалла болаларига қолдирилган уй-жойларни таъмирлаб берди, ўн-ўн бешта компютер билан жиҳозлади. Буваси ва онасидан мерос бўлиб қолган китобларни тартибга келтирди. Катта бир ресторанда маҳалла аҳлига тўкин-сочин худойи қилиб берди. Маҳалла болалари нодир китоблар ва уй жиҳозларидан фойдаланишини таъминлаш учун одам ёллади.\nЭнди, бу ёғи қандоқ бўлди, азиз маҳалладошлар… Етти ўлчаб бир кесадиган халқмиз-ку, ахир?!\nИлм олишни игна билан қудуқ қазиб сув чиқаришга қиёслашади. Илм аҳлининг ҳар доим ҳам омади келавермайди. Кимнингдир бошлаган илмий иши нисбатан тезроқ натижа беради, тезроқ эл-юрт назарига тушиб, ҳурмат-эътиборга сазовор бўлади. Бошқа бир олимнинг уринишлари, меҳнатлари узоқ йилларни ичига олиши мумкин ва ҳатто, бутун умри зое кетиб, бирор-бир оламшумул илмий янгилик қилишга улгурмай бу оламни тарк этиши ҳам мумкин.\nҚадим замонларда, илм-фан унча тараққий этмаган даврларда олимларнинг суҳбати одамларга қизиқарли бўлган. Бунинг сабаби радио, телевизор, интернет, видео, телефон каби ахборот воситалари бўлмаган ва одамлар ўзини қизиқтирган нарсалар ҳақидаги ишонарли маълумотларни олимлардан билиб олишган. Ҳозир замон ўзгарди. Олимлар инсониятнинг қоронғу тунларини ёруғ қилишди. Инсониятнинг табиат қонунлари ҳақидаги тушунчапари олимларнинг машаққатли меҳнатлари боис ҳаётимизнинг ҳар бир жабҳасида намоён бўлиб бормоқда. Биргина транзистор деган тушунчанинг рўёбга чиқиши йўлида неча минглаб олимнинг умри сарф бўлганини ҳеч ёдимиздан чиқаришимиз керак эмас. Биргина самолётнинг тузилишини яратиш йўлида қанчадан-қанча олимлар умрини бағишлагани сир эмас…\nҲақиқий олимлик йўлига қадам қўйган инсонлар ўзлари билмаган ҳолда кўпинча етиб бўлмас орзулари ортидан мардларча бетиним эргашиб бораверадилар, бораверадилар… ва бир пайт қарасалар, қисқагина умр ўтиб кетибди. Данғиллама қаср қуришга ҳам улгурмабди. Ошна-оғайни, дўст-ёрлар ҳақида гап ҳам бўлиши мумкин эмас. Улар ўзларининг изланишлари илмий журналларда босилиб чиқишини йиллаб орзу қилиб юрадилар. Баъзан биргина кичкина мақоланинг вужудга келиши учун 5-6 йиллаб умр ўтиб кетганини ҳам сезмай қоладилар. Тижорат ишлари боис кунда ўнлаб, юзлаб шахслар билан мулоқот қилиб юргувчи ватандош назарида олимлар одамгарчиликни билмайдиган ёввойига чиқиб қолади. Улар ҳар хил «гап”ларга қўшилмаса, бошқалар буни олимнинг беписандлиги деб тушунадилар. Аслида ёш олимнинг «гап»хўрлик қилиш учун вақти ҳам, пули ҳам бўлмайди. Ярим кечагача китоб мутолааси билан машғул бўлган олимнинг эрталаб саҳар билан ошга етиб бориши мушкул… Маҳалла “одамгарчилиги” йўқ бунақа қўшнини кейинги ошларга таклиф қилмаслик билан жазолайди. Агар олим одам ҳам маҳалла-кўйнинг барча йиғинларига аралашиш, ошна-оғайнилар билан борди-келдиларни қуюқ қилиш, қариндош-уруғлар олдидаги ўзининг бурчини бажариш учун тез-тез уларни йўқлаб туришга (қуруқ қўл билан эмас, албатта) киришиб кетса, илмий ишини қачон қилади?!\nМаҳалла жуда катта куч. Бу куч билан унда яшайдиган ҳар қандай инсон ҳисоблашмасдан иложи йўқ. Бу куч кўп ўринларда маҳалла одамларини ўзининг ёзилмаган тартиб-қоидалари доирасида ушлаб ва жипслаштириб туради. Кўп ўринларда одамлар маҳаллага суянади. Маҳалла гуёки катта бир оилага ўхшайди.\nТележурналист ойнаи жаҳонда халқимизнинг фахри бўлган буюк рассом ҳақида унинг маҳалладошлари фикри билан қизиқди. Афсус, кўп маҳалладошлар Абдулҳақ Абдуллаев ким бўлгани ҳақидаги саволга жавоб бера олишмади. Рассомнинг уйини кўрсатиб: «Бу уйда ким турар эди?» деган саволга: «Билмадик, бир чол турарди», деган тўмтоқ жавоб олинди.\nИлм одамлари учун ҳамиша вақт масаласи қийин бўлган. Мен ўзим илм-фан йўлида машаққат чеккан йилларим дўконга ҳар куни нонга чиқиш учун ҳам вақтимни аяб, ётоқхонамга бир ҳафталик нонни олдиндан келтириб қўярдим. Бирор ходим мендан кўмак сўраган кезлари ундан, албатта, ўз ёрдамимни аямасам-да, лекин шу ишга қанча қимматли вақтим кетганини соатимга қараб чамалаб қўяр эдим. Театр, кино, ўйин-кулгиларга, тезевизор кўришга, ҳатто ўзим севган футбол ўйинини кўришга вақтим бўлмасди.\nИлм-фан фидойиларининг меҳнатидан келадиган самара кимга керак? Бутун инсониятга эмасми! Олимларнинг машаққатли меҳнатлари бўлмаса, қимматли вақтларини илмга, кашфиёт яратишга сарфламаса, инсон ҳаёти бу даражада гуллаб-яшнамаган бўлур эди.\nАлбатта, биргаликда тўй-маъракаларни ўтказиш, «гап»ларда бирга ўтириш, ҳангомалашиб маҳалладошлари билан иноқ бўлиш жуда яхши. Аммо шу ишни қилолмай, ундан-да муҳимроқ иш билан банд бўлса, нега у маҳалла аҳли ҳурматидан четда қолиши керак?!\nМаҳаллага келувчи электр токи икки-уч ойда бир ўчиб қолади. Қаранг, бир зумлик қоронғилик киши кўнглини қанчалар хира торттиради. Қилаётган ишнинг белига тепади, ёзув-чизув, ўқишни издан чиқаради. Телевизор, компьютер, радио, телефон, музлаткичлар… бари ҳаракатдан тўхтайди. Электр токини инсониятга тақдим этган Эрстед ёки Фарадей каби олимларни шундай ҳолатларда одамлар ҳеч бўлмаса бир карра ёдга олармикан? Улар нақадар улкан иш қилиб, инсониятни бахтиёр этишган. Фарадей оддий бир лаборант бўлиб, умри йўқчиликда ўтган. Балки бирор маҳалла ёки унинг кўчасига шу каби олимларнинг номи қўйилса, ярашиб тушар. Ёки бирор кўча ёхуд маҳаллага номини қўйиш учун ўша олим албатта бизнинг юртда туғилган бўлиши шартми? Фарзандларимизда кашфиётларга қандай қилиб қизиқиш, ихлос уйғотмоқчимиз? Олимларнинг жанозасига бормаслик ва улар номи билан маҳалла ёки кўчалар номини атамаслик орқалими? Ахир, бунда уларга нисбатан фақат бепарволик уйғонади-ку.\nДеҳқон меҳнатининг маҳсули бўлган бир қоп ун ёки гуручни уйимизга орқалаб келиб раҳматлар айтамиз. Ҳунарманднинг меҳнати самараси боис устимиз бут, қорнимиз тўқ, уйимиз обод. Уларнинг меҳнатига ҳар куни тасаннолар деймиз. Олимларнинг меҳнати самарасини ким уйига орқалаб олиб борибдию у билан уйини безаб, устига либос кийибди. Бунинг моҳиятини англаб ечишга маҳалладаги кўпчилик одамлар ожизлик қилади… Биз бир нарсани аниқ билишимиз керак: агар олимлар заҳмат чекмаганида эди деҳқоннинг, ҳунарманднинг иши унмасди. Шундай экан, шоир айтганидек, маҳалламизда қандай одам вафот этишидан қатьи назар унинг тобутига елка тутиб кузатиш ҳам фарз, ҳам қарздир.\n“Ҳаёт” газетаси, 2008 йил, 24 апрел\n← Аввалги Аввалги Мансурхон Тоиров. Зарифа опанинг чўққиси (2008)\nКейинги → Кейинги: Мансурхон Тоиров. Нон ҳиди (2007)


Qalampir.uz | Энергия ресурсларига нархлар яна оширилади – Қўчқоров\nЭнергия ресурсларига нархлар яна оширилади – Қўчқоров\nЖамият\t01 Август 15:30 1709\nЎзбекистон газ ва электр энергия нархи соҳага хорижлик инвесторларни жалб қилиш учун оширилаётган экан. Бу ҳақда Ўзбекистон Республикаси Бош вазири ўринбосари, Молия вазири Жамшид Қўчқоров маълум қилди деб, хабар берди QALAMPIR.UZ мухбири.\n“Бензиннинг 4500 сўм бўлиши 52 цент микдорида бўлади. Бирлашган Араб Амирликларида 62 цент, Саудия Арабистонида 58 цент. Тўғри уларда ойлик маош юкори. Олдин Саудияда бензин жуда арзон эди. Энергия нархини халк учун бозор нархида килдик. Бу инвесторлар келишига замин ҳозирлади”, деди Қўчқоров Молия вазирлиги, Энергетика вазирлиги, "Ўзтрансгаз" АЖ ва "Ўзбекэнерго" АЖ мутасаддилари иштирокида ўтган матбуот анжуманида.\nВазир Жамшид Қўчқоров ўзбекистонликларнинг даромади ҳақида батафсил маълумотга эга шахслардан ҳисобланади. Шуларни бохабар вазирнинг инвесторлар келиши учун энергия ресурсларининг нархини бирданига 18 фоизга оширилишини ёқлаб чиқишини тушуниш мушкул.\nВазирнинг сўзларига кўра, энергия ресурлар учун нархлар яна оширилади.\n“Электр энергиясини бир кВт/соат учун 480 сўм қилмоқчи эдик. Нархларнинг яна қачон ошиши ҳозирча номаълум, лекин албатта ошади.\nНарх-навони ошириш масаласи Молия вазирлиги, Энергетика вазирлиги ёки бошқа бир идоранинг хоҳиш-иродаси эмас. Бу табиий жараён. Агар биз бозор иқтисодиётини қурмоқчи бўлсак, унда бозор иқтисодиётида нархлар эркин бўлиши керак”, деди Жамшид Қўчқоров.\nЖамшид Қўчқоров нарх энергия ресурслари\nЕвробондлар Ўзбекистонга нима беради? Жамшид Қўчқоров жавоб берди Қўчқоров Ўзбекистон валюта захирасида кузатиладиган ўзгаришларни маълум қилди Жамшид Қўчқоров Москвага нега боради? Қўлда бензин сотиляптими? Жамшид Қўчқоров “энг яхши Молия вазири” деб топилди Қўчқоров 2019 йил якунида кутилаётган макроиқтисодий кўрсаткичларни очиқлади\n11 Декабрь 21:26 33331\n11 Декабрь 15:25 16703\n12 Декабрь 16:40 15803\n11 Декабрь 20:58 15467\n11 Декабрь 21:47 15449


Коммунал хизмат тизимида қандай янгиликлар бор? - zarnews.uz\nТаъкидланишича, вилоятдаги 1 952 та кўп қаватли уй-жойларнинг 1833 тасига 173 та уй-жой мулкдорлари ширкатлари, «Таъмирлаш-тиклаш хизмати» ҳамда “Ягона ҳисоб-китоб маркази” давлат унитар корхоналари хизмат кўрсатиб келмоқда. Ҳозиргача улар томонидан 748,2 минг квадрат метр том қисми, 1 352 та уйнинг фасади ва 5 015 та кириш йўлаклари таъмирланган. 2 950 та электр шитлар, 404 та болалар майдончалари қурилиб, 220 минг квадрат метр уй олд қисмидаги йўлаклар тартибга келтирилган.\n- 2020-2021 йилларда куз-қиш мавсумига барқарор тайёргарлик кўриш мақсадида маҳаллий ва тижорат банк кредит маблағлари ҳисобидан 129 та кўп квартирали уйларда таъмирлаш ишлари якунига етказилди, - дейди Б.Негматов. - Самарқанд шаҳрининг туристик йўналишидаги 26 та кўп қаватли уйларда 8,4 миллиард сўмлик таъмирлаш ишлари амалга оширилди. Шунингдек, вилоят шаҳар ва туманларида 151 та кўп қаватли уйларда жумладан, Нурободда 48 та, Оқдарё ва Пайариқда 9 тадан, Пахтачида 6 та ва Самарқанд туманларида 17 тадан кўп қаватли уйлар маҳаллий бюджет маблағлари ҳамда ҳомийлар ҳисобидан таъмирланиб, ҳудудлари ободонлаштирилди. Манзилли дастур асосида Самарканд шаҳри ва туманида, Тайлоқ ҳамда Булунғур туманларида 21 та болалар ўйингоҳлари қурилди.\n“Самарқанд вилоятини ободонлаштириш ва фаровонлигини ошириш жамғармаси” ажратган маблағлар ҳисобидан таъмирга муҳтож бўлган 74 та лифт алмаштирилиб, фойдаланишга топширилди.\nМатбуот анжумани иштирокчилари “Ягона ҳисоб-китоб маркази” давлат унитар корхонаси фаолияти билан ҳам яқиндан таништирилди. Мазкур унитар корхона томонидан вилоятдаги 173 та хусусий уй-жой мулкдорлари ширкатлари ва 57 мингдан зиёд мулкдорларнинг маълумотлар базаси шакллантирилган. Жорий йилдан бошлаб “Обод уй” электрон тизими ишга туширилган бўлиб, аҳоли барча мажбурий бадал тўловларини Рауnet, Clik ва Payme электрон тизимлари орқали амалга оширишлари мумкин.\nАйни пайтда хусусий уй-жой мулкдорлари ширкатларининг 21,8 миллиард сўм дебитор, 94,1 миллиард сўм кредитор ва 14,1 миллиард сўм муаммоли кредит қарздорликлари мавжуд.\nАнжуман сўнггида журналистлар ўз саволларига мутахассислар томонидан жавоб олишди.\nЛифт ускуналарини ишлатишга рухсат берувчи тегишли ҳужжат олмай кўп қаватли уй қурган хусусий тадбиркорлар огоҳлантирилди


Вафотидан 4 йил кейин ота-она бўлишди, бироқ...\nВафотидан 4 йил кейин ота-она бўлишди,...\n14.04.2018 13:09 0 7819\nХитойда Тиан-тиан исмли чақалоқ биологик ота-онаси вафот этганидан 4 йил кейин туғилди. Лаослик бир аёл сунъий уруғлантириш натижасида болани дунёга келтирган. Бу ҳақда «BBC» хабар бермоқда.\nЧақалоқнинг асл ота-онасининг қариндошлари лаослик аёлни судга берган. Хитойда бу каби ҳолат аввал умуман кузатилмаган. Шу боис судга даъво аризаси билан чиққан оила анча тер тўкишига тўғри келади.\nБобо ва буви эса чақалоққа эгалик қилиш ҳуқуқини қўлга киритиш ниятида ДНК тести ўтказиш учун тегишли ташкилотларга мурожаат қилган. ДНК тести чақалоқ бобо ва бувининг зурриёди эканини исботлаган.\nЭслатиб ўтамиз, хитойлик оила 2013 йили йўл-транспорт ҳодисаси оқибатида вафот этган эди. Аввалроқ сунъий уруғлантириш орқали фарзанд кўриш мақсадида эр-хотин ўз уруғларини музлатиб қўйган эди. Ушбу уруғлар «Нанжин» шифохонасида –196 даражада музлатилган.


Андрей Кубатинга озодлик! – mulkdor.com\nАндрей Кубатинга озодлик!\nFebruary 20 2018, 03:02 ЖамиятИнсон ҳуқуқлариКоррупцияМақолаларЎзбекистон\n130 йил ўрис кечмиши, адабиёти, саънати, маъданиятини…улуғлаб яшадик.\nОқибат: Ўзлигимиздан, ўз аслимиздан, ўз тарихимиздан узоқлашдик.\nОқибат: миллий ғуруримиз ҳам сўниб борди.\nОқибат: ёзувимиз (алифбо)дан ҳам айрилдик.\nМоскванинг туб мақсади ҳам шу эди. Яъни ўзлигидан, тарихидан, турклигидан айириш эди.\nБўлакланган элларни, бир туғишган элларни бир-бирига гиж-гижлаб яшаш осон эди.\nШундай ҳолда босқинчи Турон тупроғида узоқ ҳукм суриши, ер ости, усти бойлигини истаганча ғорат қилиши мумкин эди. Буни ўрис биларди.\nЎриснинг алимсоқдан қолган бу”ғоя”сига қарши онгли,идрокли туркилар бор эди-ки, буни ғаддор ғаним ҳазм қилолмасди. Бу онгли қатлам халқнинг ўзлигини, турклигини,тарихини англатиш учун бутун куч-қуввати, ақл-идроки билан курашарди. Ўрисэл тарих майдонида Туркэлдан кўп юз йилликлар кейин пайдо бўлганлиги, юргизаётган сиёсати ёлғон, сохта ва туҳматдан иборат эканлигини рад этиб бўлмас далиллар билан фош этарди. Эл- улусни бир бутун Туркистон, Турон ва Турк Бирлигига чорларди. Булар:\nБулар Туркистоннинг энг уйғоқ, энг сара, энг ватанпарвар фарзандлари эди. Булар миллионлар эди.\nЎз асли, ўз кечмишини англаш, ўз ота макони-Туркистон, Туронни англаш Туркпарастликка (пантуркизм) кирадими? Асло! Ким шундай деб ўйласа, қаттиқ янглишади. Мен ундай касларни калтабин ва ҳатто миллат ёвлари деб биламан. Айни шулар улуғ рус шовинизми тегирмонига сув қуйганлар. Оқибат: мазлум миллатимизнинг Фитрат, Чўлпон, Турар Рисқул каби энг буюк ўғлонлари отилганлар.\nУлуғ рус шовинистлари “славянмиз!”деб тинмай бонг урадилар. Англо –саксонлар ўз келиб чиқишлари билан ғурур туядилар. Шундай экан, нима учун турк ўз турклиги билан фахрланмаслиги керак? Нима учун?\nҚарамсизлик замонларини, хусусан, маъшум қатағонлик йилларини (ўттизинчи йиллар) тушуниш мумкиндир, балки. Илон – илонлигини қилгандек,душман душманлигини қилади-да. Лекин эл-юртимиз 130 йиллик ўрис зулумидан қутилгандан кейин ҳам ўша қатағонларни қўмсаётган каслар борлиги кишини ўйга толдиради. Афсус, надомат билан айтаман: шундайлардан бири таниқли турколог олим Андрей Кубатин (Қувват-ин)ни қамашга (11 йилга) ҳукм чиқарган (157модда,1-бўлим) судьядир. У Ўзбекистон Ҳарбий судида “фаолият”кўрсатади.\nДавлат хоинимиш!..Аслида ким давлат хоини? Қамалганми? Қаматганми? Ўттизинчи йилларни қўмсаганларни ким деб аташ мумкин? Каримов замонида ҳам гарчи қама- қама бўлса-да, ҳеч ким туркпарастликда айбланиб қамалмаган. Бундан диктатор ўзини тийган. Бильакс унинг даврида “Турон”, ”Туркистон”, ”Турк эллари”, ”Туркийлар”, ”Буюк Темур” каби атамалар кенг қанот ёзган…\nЎзбек, инглиз, турк, ўрис, арабтилларида эркин гапириб, эркин ёзадиган турколог олим Кубатиннинг ноҳақдан қамалишини бутун дунё олимлари, ёзар, журналистлари “Ўзбекистонда ўттизинчи йиллар шарпаси кезаяпти” деган нуқтаи назарда қоралаяптилар.\nИшончим комил, бу ҳақда Шавкат Мирзиёев ҳали эшитмаган.Бухорода қатағон йилларни лаънатлаган президент, буни эшитса, адолатга қўл уриши тайин. Бу бир менинг эмас, мен билган кишилар ва дўстларимнинг фикрилари ҳамдир.\nТурон Халқаро Ёзувчилар уюшмаси раиси\nПетербургда ўзбекистонлик аёл 4 йилга қамалди. у ...\nСанкт-Петербургда суд ўзбекистонлик аёлни янги туғилган чақалоғини сотишга урингани учун уч йил ва саккиз ойга озодликдан маҳрум этиш ҳақида қарор чиқарди. Бу ҳақда Кун.уз ...\nДунёDecember 4 2018, 06:12\nБефарқликнинг ўлчами борми?\nИнсоният тарихидаги жамики кулфатлар муайян шахсларнинг бефарқлигидандир. Тўғрироғи, аниқ бир шахснинг бефақлиги худди юқумли касаллик инфекциясидек тез тарқаб, кўплаб ...\nЖамиятMarch 4 2019, 02:03


Ислом банкидан қарз олиш ҳақида!\n00:00 / 22.08.2012 | eski savollar | 2684\nАссаламу алайкум ва роҳматуллоҳ!Ҳазрат, ошнам билан тижорат қилмоқчийдик. Лекин ҳозир қо'лимизда ко'п пул ё'қ эди. Дубаи Исламиъ Банк дан қарз олмоқчийдик. О'зимизам Дубайдамиз. Лекин, бу банк қарзни 6 ой ичида қайтарилса эвазсиз (я'ни текинга) ва 6 ойдан кейин то'ланса ма'лум миқдор қо'шиб қайтариш (энг узоқ муддат 4 йил. 4 йилдан кейин то'ланса берилган қарз суммаси ва унинг олтидан бир қисмини қо'шиб бериш) ҳисобига берар экан. Шу тарафини о'йлаб, рибо эмасмикин деб олмай турибмиз. (6 ой ичида уза олмасак керак)Ҳазрат, шу банкдан қарз олсак бо'ладими, умуман исломий банклар ҳам ма'лум миқдор ҳисобига қарз бериши шари'атимизда жоизми, агар жоиз бо'лса бу о'ша устига бериладиган ма'лум миқдор уларни хизмати учун бо'ладими? Савол беришдан олдин "Молиявий муомалалар" бо'лимидаги аввалги савол-жавобларни о'қиб чиқдим ва фақат бир биродаримиз Қирг'изистонда Ислом Тараққиёт Банки филиали очилганлиги ва шу банкдан пул олса бо'ладими деган саволларига, бу банк шари'ат қоидалари асосида ишлайди деб жавоб берган экансиз. Бундан бошқа мавзуга алоқадор савол ва жавобни топа олмадим. (Агар бор бо'либ ко'рмай қолган бо'лсам, узр минг бора). Саволимда камчилик ё тушунмовчилик бо'лса минг бор узр. Аллоҳ таоло сизни о'з паноҳида асрасин!Ассаламу алайкум!\n- Ислом банклари шариат таълимотлари асосида иш олиб боришади. Аммо сиз айтган гапларни тушуна олмадим. Устамага сўралаётган маблағ банк хизматими ёки бошқа нарсами аниқлаш керак. Уларнинг ўзларидан сўранглар.\nСажда оятлари хака !\nУз жонига касд килиш\nСудхоърлик ва қарз\nАхдлашилмаган ажр хусусида\nҚарзга айланиб қолмайдими...\nХавойи нафсга ибодат\nМуаллифлик (Бренд) хуқуқини ўзиники қилиб олиш\nИш ўз аҳлидан бошқага берилганда\nШу пул ҳалолми?\nинтeрнeтдан нарса харид қилиш\nБошқалар сотаётган оёқ кийимни кўчириб тайёрлаш


Артур Григорян: 'Руслан менинг кўз ўнгимда тайёрланди, у жанговaр руҳда' - BBC News O'zbek\nАртур Григорян: 'Руслан менинг кўз ўнгимда тайёрланди, у жанговaр руҳда'\nПрофессионал боксдаги илк мағлубияти ортидан қарийб бир йил ўтиб, ўзбекистонлик таниқли боксчи Руслан Чагаев 22 май куни яна рингга тушади. Профессионал боксда энг оғир вазн тоифаси бўйича собиқ Жаҳон чемпиони Руслан Чагаев чемпионлик камарига қайта даъвогарлик қилиш ҳуқуқини қўлга киритиш учун австралиялик боксчи Кали Мианга қарши жанг олиб боради.\nImage caption "Руслан ушлаган жойини кесмасдан қўймайди"\nҲозир айни вазн тоифаси бўйича чемпионлик камари британиялик боксчи Девид Ҳейдадир. Девид Ҳей Русланнинг ашаддий рақиби, россиялик боксчи Николай Валуевни ер тишлатиб, ушбу мақомга эришган ва яқинда пуэрторикалик боксчи Жон Руисни енгиб, ўз чемпионлик шарафини яна бир бор ҳимоя этганди. Биз бўлажак жанг арафасида Руслан Чагаевнинг мураббийларидан бири, ўзбекистонлик донгдор боксчи Артур Григорян билан боғланиб, унинг жангга қанчалик шай экани билан қизиқдик:\nАртур Григорян: Руслан бўлажак жангга жуда яхши ва жиддий тайёрланган. Руслан украиналик боксчи Владимир Кличкога қарши сўнгги жангида бир қанча хатоларга йўл қўйганди. Буни ҳаммамиз, энг муҳими, Русланнинг ўзи ҳам яхши билади. Шунинг учун ҳам ҳозир машғулотларга зўр бермоқда. Тайёргарлиги аъло даражада. Австралиялик бўлажак рақиби ҳам анойилардан эмас. Боксда ҳеч нарсани аввалдан башорат қилиб бўлмайди. Аммо шундай бўлишига қарамасдан, биз Руслан жангни олий даражада олиб боришига умид қиламиз. Чунки Русланнинг профессионал боксдаги карьераси ана шу жанг натижасига боғлиқ. Ҳам мураббийси, ҳам дўсти, ҳам биродари ва ҳам бир ватандоши сифатида гапнинг пўсткалласини айтадиган бўлсам, Руслан менинг кўз ўнгимда тайёрланди. Шунинг учун ҳам биз барчамиз ғалабага умид қилиб қоламиз. Русланга яна ғолиблик шоҳсупасига кўтарилиш насиб этишини тилаб қоламиз.\nБи-би-си: Русланнинг бўлажак рақиби австралиялик боксчи Кали Миан ҳақида нима дея оласиз? Кали қанчалик кучли боксчи?\nАртур Григорян: Кали Мианнинг зарбаси кучли. Агар бокс тилида айтадиган бўлсак, “нокаутга учратувчи” боксчи. Чунки Кали 35 та жанг ўтказган бўлса, шундан 29 тасида рақибини нокаутга учратиб, ғолиб чиққан. Демоқчиманки, нокаут масаласида кўрсаткичлари Русланникидан яхши. Лекин тактикаси ва техникаси бўйича Руслан Калига қараганда анча чидамли ва кучли. Шунинг учун ҳам биз Руслан бор кучини намойиш этиб, дунёга яна бир бор профессионал боксда энг оғир вазн тоифаси бўйича Жаҳон чемпионига даъвогарлик қила олишини исботлашини умид қилиб қоламиз. Руслан ўз зиммасидаги масъулиятни яхши ҳис этади ва кайфияти ҳам жанговар. 22 майда Русланнинг жангга бўлган ёндашуви кўптомонлама ойдинлашади. Русланнинг ўзбекча феъл-атвори ҳаммамизга яхши аён. Ушлаган жойини кесмасдан қўймайди. Бошқа томондан, биз австралиялик боксчини Олмонияга таклиф этаяпмиз, демоқчиманки, жанг “ўзимиз”да бўлиб ўтади. Шунинг учун ҳам олиймақом бокс кўрсатишимиз лозим бўлади.\nБи-би-си: Руслан бўлажак жангда Ўзбекистон байроғи остида жангга тушадими?\nАртур Григорян: Мен ҳам шуни таъкидлаб ўтишни истардимки, Руслан Ўзбекистон байроғи остида рингга тушади. Албатта, бу гал ҳам Ўзбекистон мадҳияси янграйди. Барчмиз ушбу жангнинг биз учун муваффақиятли бўлиши ва бизга ғалаба келтиришини тилаб қоламиз, шуни дуо қилиб қоламиз.\nБи-би-си: Артур ака, мана сиз манаман деган боксчисиз. Бошқа томондан, жангга ҳозирланаётган ҳар икки боксчини яхши биласиз. Шундай экан, Руслан бўлажак жангда кўпроқ нималарга эътибор қаратиши лозим?\nАртур Григорян: Руслан гоҳида жанг маҳали бироз ўзини йўқотиб қўяди. Бир йўналишга ёпишиб олиб, бошқа ҳеч нарсани эшитмайди, кўришни ва билишни истамай қолади. Худди рингга қўйиб юборилган роботга ўхшаб, фақат бир хил ҳаракатни такрорлайверади. Лекин бу гал кўз ўнгимда тайёрлангани учун шуни айта оламанки, Руслан ҳозир ҳақиқатдан ҳам буткул ўзгарган. Менимча, Владимир Кличкога қарши жангдаги сўнгги мағлубияти Руслан учун яхши касбий ва ҳаётий сабоқ бўлди. Руслан эътиборли бўлиши лозимлигини, ўзини нақд чемпион деб ҳисобламаслиги кераклигини, ҳатто Худо насиб этиб, чемпион бўлган тақдирида ҳам яна олдинга қараб шиддат билан интилиши лозимлигини англаб етди. Машғулотлардан келиб чиқиб айтадиган бўлсам, Руслан бўлажак жангга жуда пухта тайёргарлик кўрган. Биз бўлажак жангда Руслан ўзининг нимага қодирлигини исботлашига умид қилиб қоламиз. Чунки менежери ҳам бундан кейин бу боксчи билан иш олиб боришга арзийдими ёки йўқми деб ўйлаб қолиши мумкин. Шу сабабдан ҳам Руслан бу гал аввалги жангларига қараганда ҳам кўпроқ ҳаракат қилиши лозим бўлади. Руслан буни яхши билади. Шунинг учун ҳам Руслан ўзининг бошқача эканлигини мухлисларга ҳам, ўзига ҳам кўрсатиши керак. Биз ҳам шунга умид қилиб қоламиз.\nБўлажак жанг арафасида Руслан Чагаевга тилакларингиз бўлса, уни қуйидаги мулоқот формаси орқали бизга йўллашингиз мумкин:\nRuslan, Olloh senga madad bersin. G'olib bo'l.\nHURMATLI RUSLAN, MEN SENGA FAQAT OMAD VA OMAD TILAYMAN, O'ZBEK BAYROG'I OSTIDA ISHONCHLI G'ALABAGA ERISHISHINGA ISHONAMAN, OLLOH YOR BO'LSIN!\nРуслан акага Аллоҳдан омад тилаб қоламиз ва ўзбекларнинг мадҳини кўтариб юришини истаб қоламиз!


Барча уй-жой мулкдорлари жавобгар | NORMA.UZ\nБарча уй-жой мулкдорлари жавобгар\n? Юқори қаватдаги қўшниларнинг квартираси икки ака-укага тегишли. Улардан бири шу квартирада яшайди, иккинчиси эса унга прописка қилинмаган ва у ерда яшамайди. Яқинда, ошхонада қувур ёрилиши сабабли улар бизнинг уйимизга сув тоширишди.\nҚўшни таъмирлаш ҳақини тўлашдан бўйин товлаяпти, чунки унинг акаси бу квартирада яшамаслиги боис у билан бирга харажатларни кўтаришни хоҳламаётир.\nКвартирада яшамайдиган, бироқ унинг мулкдори ҳисобланган одам унда яшовчилар билан бир хил жавобгар бўлиши керакми?\nБу ҳолатда иккинчи ака квартирада яшаш ёки яшамаслигининг аҳамияти йўқ. У квартира бир қисмининг мулкдори, бинобарин, унинг ҳолатини назорат қилиши ва келтирилган зарар учун жавоб бериши шарт. Қуйидаги асосга кўра шундай хулоса қилиш мумкин.\nФуқаролик кодексининг 985-моддасида ғайриқонуний ҳаракат ва ҳаракатсизлик туфайли фуқаронинг ёки ташкилотнинг мол-мулкига етказилган зарар, зарарни етказган шахс томонидан қопланиши лозимлиги кўзда тутилган. Бунда зарар етказган шахс, агар зарар ўз айби билан етказилмаганини исботласа, зарарни тўлашдан озод қилишга йўл қўйилади. Оддий қилиб айтганда, зарар етказган айбдор деб ҳисобланади ва айби мавжуд эмаслигини исботлагунга қадар жавобгар бўлади.\nҚонунчилик билан уй-жойни сақлаш юки унинг мулкдорига юклатилган (ФКнинг 985-моддаси).\nКвартира эгаси унинг асралишини, тегишли техник ва санитария ҳолатини таъминлаши керак. Жорий ва капитал таъмирлаш ишлари ҳам унинг ҳисобидан амалга ошириши шарт (Уй-жой кодексининг 24-моддаси). Агар уй-жой эгаси томонидан санитария техника асбоб-ускуналарида носозлик аниқланса, зудлик билан вужудга келган шикастланишни бартараф қилиш чораларини кўриш керак (ВМнинг 28.06.1994 йилдаги 325-сон қарори билан тасдиқланган Турар жойларни ва уй атрофидаги ерларни сақлаш ва улардан фойдаланиш қоидаларининг 11-банди).\nКўриб чиқилаётган вазиятда қўшниларга сув тошириш ака-укалар квартира мулкдорлари сифатида зарур даражада сақлашлари керак бўлган уйда жойлашган водопровод қувури ёрилиши сабабли содир бўлган (устунлардан сув чиқаришнинг дастлабки қулфлаш ва ростлаш қурилмалари).\nКвартира улушли мулкда ҳисобланади, бинобарин, уларнинг ҳар бири мажбуриятлар бўйича, хусусан, сув тошириш билан келтирилган зарарни қоплаш билан боғлиқ мажбуриятлар бўйича улушига қараб жавоб беради (Фуқаролик кодексининг 221-моддаси).\nАка-укадан бирининг квартирада яшамаслиги унинг мулк ҳуқуқига таъсир этмайди, ва, бинобарин, қўшниларга сув тоширганлик учун уни харажатларни кўтариш юкидан озод қилмайди.


002. Расулуллоҳ соллаллоҳу алайҳи ва салламнинг суннатларига эргашиш – Islom Nuri\n002. Расулуллоҳ соллаллоҳу алайҳи ва салламнинг суннатларига эргашиш\nАллоҳ таоло Нисо сурасининг 65- оятида шундай дейди: “Йўқ, Парвардигорингизга қасамки, то улар ўз ўрталарида чиққан келишмовчиликларда сизни ҳакам қилмагунларича ва кейин сиз чиқарган ҳукмдан дилларида ҳеч қандай танглик топмай, тўла таслим бўлмагунларича-бўйсунмагунларича зинҳор мўъмин бўла олмайдилар”\n“Аллоҳ ва унинг Пайғамбари бир ишни хукм қилган-буюрган вақтида бирон мўъмин ва мўъмина учун (Аллоҳнинг хукмини қўйиб) ўзлари хоҳлаган ишларини ихтиёр қилишлари жоиз эмасдир. Ким Аллоҳ ва Унинг Пайғамбарига осий бўлса, бас, у очиқ йўлдан озиш билан йўлдан озибди.” Ахзоб: 36\nНур сурасининг 51 ва 63- оятларида эса шундай дейди: 51. “Аллоҳ ва Унинг Пайғамбарига ўрталарида ҳукм чиқариш учун чорланган вақтларида мўъминларнинг сўзи “эшитдик ва бўйсундик”, демоқдир. Ана ўшаларгина нажот топгучилардир”.\n63. ….”(Пайғамбарнинг) амрига хилоф иш қиладиган кимсалар ўзларига бирон фитна-кулфат етиб қолишдан ёки аламли азоб етиб қолишидан ҳазир бўлсинлар”.\nИмом Бухорий Абу Ҳурайра розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам дедилар:\n— Жаннатга Умматимдан бош тортмаганларидан бошқа ҳаммалари киради дедилар –Саҳобалар ажабланишиб:\n— Ё Расулуллоҳ, ким ҳам бош тортарди?! деб сўрашди.\n— Ким менга итоат қилса жаннатга киради, ким менга осий бўлса, (жаннатга киришдан) бош тортибди, дедилар.\nРасулуллоҳ соллаллоҳу алайҳи ва салламга итоат қилиш, эргашиш У кишининг гапларини олиб бошқаларнинг гапларини кўйишлик динимиз барпо бўлган иккинчи устундир. Яъни, “Мухаммад-ур-расулуллоҳ” деб берган шаҳодатимизнинг маъноси ва амаллар қабул бўлишининг иккинчи шартидир.\nДинимиз икки устун узра барпо бўлган; Аллоҳ таолонинг ўзигагина ибодат қилиш ва ҳамма амаллларни Расулуллоҳ соллаллоҳу алайҳи ва салламнинг суннатларига мувофиқ қилиш. Дунё ва охират саодати, фитналардан саломат қолиш ва жаннатга киришнинг ягона йўли Пайғамбаримиз соллаллоҳу алайҳи ва салламга эргашишдир. Қаранг, имоми Абу Ҳанифа – Нўъмон ибн Собит – раҳматуллоҳи алайҳ бу бобда нима деганлар: “Агар қайси бир ҳадис саҳиҳ (у кишининг назарида заиф бўлгану кейинчалик унинг саҳиҳлиги аник) бўлса у менинг мазҳабимдир”. Яъни Пайғамбар алайҳис саломга тўлиқ эргашиш менинг мазҳабим демоқчилар. Бу ривоятни Ибни Обидийн “Хошияда” нақл қилган. Ал-Фалланий “Ал-Ийқоз” китобида у кишидан нақл қилган ривоятда: “Агар гапим Қуръон ва ҳадисга хилоф бўлса гапимни деворга уриб, Қуръон ва ҳадисни олинглар”,- деганлар. Имомдан бундай таълим-тарбияни олган шогирдлари Абу Юсуф раҳимаҳуллоҳ Мадинага сафар қилиб, Мадинада Имом Молик билан учрашиб илмий мунозаралар олиб боради. Мунозаралар мобайнида ўзининг саҳиҳ ҳадисларга хилоф бўлган бир нечта фатволари борлигини билиб дарҳол фатволаридан қайтади. Абу Юсуф раҳимаҳуллоҳнинг суннатга бунчалик қаттиқ туриб амал қилиши ҳозиргача илмий китоб ва мажлисларда тасаннолар билан зикр қилинади. Улар ҳақида бундай ривоятлар жуда кўп. Қаранг бизнинг имомларимиз Умматга ўрнак бўлиш учун суннатни қандай маҳкам ушлаганлар. Улар суннатни шундай маҳкам ушлаганларидан кейингина имомлик даражасига етганлар. Аллоҳ таоло ҳаммамизни Қуръон ва Суннатга амал қилишга муваффақ қилсин.\nҚилинаётган амал қабул бўлиши учун иккита асосий шарт топилиши керак. Улар: Ихлос ва Суннатга мувофиқ бўлишдир.\nРасулуллоҳ соллаллоҳу алайҳи ва салламга итоат қилишнинг яна бир маъноси У кишининг каломини – ким бўлишидан қатъий назар – ҳар қандай одамнинг гапидан устун қўйиш демакдир.\nРасулуллоҳ соллаллоҳу алайҳи ва салламга итоат қилиш жаннатга киришга сабаб бўлади.\nРасулуллоҳ соллаллоҳу алайҳи ва салламга осий бўлиш, амрига хилоф қилиш дунёда фитнага ва амалларнинг ҳабата бўлишига, охиратда эса жаҳаннамга киришга сабаб бўлади.


Тошкентда официантни ҳимоя қилган эркак калтаклаб кетилди (видео) - UzNews.uz\nУч нафар эркак официантни ҳимоя қилган эркакга тан жароҳатлари етказишди. Безорилар қўлга олиниб, 15 суткага қамалишди.\nИИББ «Матиз» автомобили йўловчисининг калтаклангани акс этган видеога аниқлик киритди.\nҲодиса 22 апрель куни пойтахтнинг Шайхонтоҳур туманидаги «Чакар» маҳалласида содир бўлган. 38 ёшли Абдуҳамид Х. ўзининг 37 ёшли Дилшод Г. ва 38 ёшли Аброр М. исмли танишлари билан мазкур маҳаллада жойлашган кафеда овқатланишган. Маст ҳолда бўлган Абдуҳамид Х. 23 ёшли официант Раъно Р. билан қўпол муомалада бўлган.\nКелишмовчилик вақтида кафеда бўлган Азиз исмли киши официантни ҳимоя қилиб, кетиш мақсадида кафедан чиқиб кетган. Абдуҳамид ва унинг икки таниши эркакнинг орқасидан чиқиб, унга тан жароҳатлари етказишган.\nҲодисадан сўнг Азиз кетган, аммо шу вақтга қадар у шифохонага ҳам ИИОга ҳам олинган жароҳатлар юзасидан мурожаат қилмаган. Шу сабабли ҳозирча унинг шахси тасдиқланмаган.\nИИО ходимлари воқеа жойига етиб боришганида, эркаклар маълум муддат ноҳақ ҳаракатларни тўхтатиб, яқин жойдаги ИИО бўлимига боришдан бош тортишган.\nАбдуҳамид Х., Дилшод Г. ва Аброр М.ларга нисбатан Раъно Р.нинг аризасига мувофиқ, 183-модда (“майда безорилик”) ва 194-модданинг 1-қисмида (“ИИО ходимининг қонуний талабларини бажармаслик”) назарда тутилган маъмурий ҳуқуқбузарлик бўйича протокол тузилган.\nМаъмурий ишлар бўйича суд кўрсатилган шахсларни айбдор деб топиб, уларнинг ҳар бирига 15 суткага маъмурий қамоқ жазосини тайинлаган.


04 март 2021, Тошкент вақти: 04:32\nШартномани имзолаш маросимида сўзлаган Россия президенти Владимир Путин Евросиё иқтисодий иттифоқи универсал шаффоф тамойиллар, жумладан, Халқаро савдо ташкилоти принциплари ва меъёрлари асосида фаолият юритишини айтди:\n- Биз бугун биргаликда иқтисодий ривожланиш учун қудратли ва жозибадор марказни, 170 миллион одамни бирлаштирган улкан ҳудудий бозорни яратдик,- деди Путин ўз сўзи давомида.\nҚозоғистон президенти Нурсултон Назарбоев эса иттифоққа аъзо давлатлар қарорларни қабул қилишда ўзаро тенгликка эга бўлиши ҳақида гапирди.\nБелорус президенти Александр Лукашенко шартнома имзоланишидан олдин шартномада ўз давлатини қониқтирмайдиган айрим жузий камчиликлар борлигини билдириб, бу камчиликларни бартараф этиш юзасидан Путин ва Назарбоев билан келишиб олишга умид қилишини айтган эди. Бу борада ҳамкасблари билан муросага келган Лукашенко ҳам шартномани имзолади.\nИқтисодий иттифоқ ортидаги сиёсий манфаат\nЕвросиё иқтисодий иттифоқини ташкил этиш тўғрисидаги шартномани имзолаган давлат раҳбарлари иттифоқ сиёсий мақсадларни кўзламаганини билдирмоқда. Бироқ бир қатор таҳлилчилар мазкур иттифоқ ташкил этилиши ортидан Россия сиёсий мақсадларни кўзлаган деган хулосани билдириб келмоқда. Европа Иттифоқи хавфсизлиги институтининг катта таҳлилчиси Нику Попеску Россия иттифоқ тузиш орқали постсовет ҳудудлардаги ҳукмронлигини қайта тиклашга уринаётир деган фикрда:\n-Бу сиёсий лойиҳа экани сезилиб турибди. Бу ерда иқтисодий масала жуда заиф. Агар Божхона иттифоқига аъзо давлатларнинг ўзаро савдо айланмасини таҳлил қиладиган бўлсак, ўтган йили Россия, Қозоғистон ва Белорус ўртасидаги савдо-сотиқ 7 фоизга қисқарганига гувоҳ бўламиз. Айни пайтда бу мамлакатларнинг Европа Иттифоқи билан савдо айланмаси ўтган йили 2,5 фоизга ўсган. Яъни, Қозоғистон билан Россия ўртасидаги иқтисодий алоқалардан кўра, Қозоғистон ва Европа Иттифоқи ўртасидаги алоқалар мустаҳкамроқдир, -деди Нику Попеску.\n"Катта ака"нинг очилмаган бозори\nЕвросиё иқтисодий иттифоқи учун база бўлиб хизмат қилган Божхона иттифоқи 2010 йилда ташкил этилган эди. Мазкур иттифоқ ташкил этилгач Қозоғистон, Россия ва Белорус ўртасида иқтисодий алоқалар ва савдо-сотиқ кўрсаткичларининг юқорилагани кузатилган. Аммо 2013 йилдан бошлаб бу кўрсаткичлар пасая бошлаган. Масалан, 2014 йилнинг биринчи чорагида иқтисодий муносабатлар кўрсаткичи 2013 йилнинг шу даврига нисбатан солиштирилганда 13 фоизга камайган.\nМутахасислар бу ҳолатни Божхона иттифоқи шартномасига қарамай, Россия Белорус ва Қозоғистон учун ўз бозорини тўла очмагани билан боғлайдилар. Масалан, 2013 йил охирида Белорус Бош вазири Владимир Семашко Россия Белорусда ишлаб чиқарилган қишлоқ хўжалик техникаси импортига чеклов киритгани ортидан мамлакат машинасозлик саноатидаги ўсиш ҳажми 2 фоизга камайганини билдирган.\nҚозоғистонлик бизнесменлар ҳам Россия Қозоғистон учун ўз бозорини тўла очмаганидан норозилик билдириб келмоқдалар:\n-Жуда кўп тадбиркорлар Россияга маҳсулот жўнатиш, жумладан, спиртли ичимликларни экспорт қилиш, жуда чекланган эканидан шикоят қилиб келмоқда. Улар бу ҳақда ҳамма жойда гапирмоқда, лекин ҳеч нарса ўзгармаяпти. Қозоғистон ўз бозорини Россия ва Белорус учун тўла очиб берди, бу давлатлар эса Қозоғистон учун бозорларини тўла очишга шошилмаяпти. Бизнинг тадбиркорлар Россиянинг катта бозорига умид қилган эди. Аммо амалда бу нарса фақат чиройли тарзда қоғозга туширилган умумий сўз бўлиб қолмоқда, холос,-деди олмаоталик тадбиркор Алтай Сандибаев.\nБундан ташқари Украинадаги воқеалар ортидан Ғарб Россия иқтисодига санкциялар жорий этадиган бўлса, бунинг салбий таъсири Қозоғистон ва Белорус иқтисодида ҳам акс этади.\nЯнги аъзолар: Йўқдан кўра бор\nБу каби ноқулайликларга қарамай, Арманистон ва Қирғизистон ҳам келажаги Евросиё иқтисодий иттифоқи деб белгилаб берилган Божхона иттифоқига қўшилиш ниятида эканини билдирган.\nБироқ қирғизистонликлар орасида Бишкек расмийларининг Божхона иттифоқига қўшилиш қароридан норози бўлганлар кўпчиликни ташкил этади.\nҚирғизистонлик тадбиркорларнинг айтишларича, мамлакатга олиб кирилаётган маҳсулотларнинг 60 фоизи Хитой ва Туркияда ишлаб чиқарилган. Агар Қирғизистон Россия етакчилигидаги Божхона иттифоқига кирса, бу давлатлардан олиб келинаётган маҳсулотларнинг нархи икки баробардан кўпроққа қимматлаб кетади.\nҚирғизистон президенти Алмазбек Атамбаев 2013 йилнинг декабрида Москвада Божхона иттифоқи саммитидан сўнг журналистларга берган интервьюсида Бишкек расмийлари бу каби муаммолар юзага келишидан огоҳлигини, аммо Россия билан иттифоққа қўшилмаслик иложисининг йўқлигини билдирган эди:\n-Сизлар биз деярли муқобил йўлларга эга эмаслигимизни тушунишингиз керак. Украина Европа иттифоқи билан ҳамкорлик қилиш ёки Божхона иттифоқига қўшилишдан бирини танлаш имкониятига эга. Бизда эса бундай танлов деярли йўқ, -деган эди Алмазбек Атамбаев.


Самарқандда 18 октябрь — шаҳар куни кенг нишонланмоқда. - Халқ сўзи\n11:45 18 Октябр 2020 Жамият\nБундан 24 йил олдин 1996 йил 18 октябрь куни Амир Темур бобомизнинг 660 йиллик юбилейида Самарқанд шаҳри «Амир Темур» ордени билан тақдирланган ва 18 октябрь Самарқанд шаҳар куни деб белгиланган эди. Шундан буён мана қарийб чорак асрдирки ушбу кун вилоятда кенг нишонланиб келинмоқда.\nБу йил шаҳарда мазкур байрамга ҳар қачонгидан-да ўзгача тайёргарлик кўрилди. Тўйга тўёна билан деганларидек, байрам муносабати билан кўплаб янги объектлар фойдаланишга топширилди.\nЖумладан, байрам арафасида Самарқанд шаҳридаги 100 йиллик тарихга эга вилоят ахборот-кутубхона марказининг реконструкция қилинган замонавий биноси очилди.\nЎзбекистон Республикаси Президентининг «Ўзбекистон Республикаси аҳолисига ахборот-кутубхона хизмати кўрсатишни янада такомиллаштириш тўғрисида»ги қарори ижросини таъминлаш мақсадида ва 2019 йил 19 март куни Президентимиз томонидан ўтказилган селектор йиғилишида 5 та муҳим ташаббус илгари сурилди. Бу беш ташаббуснинг тўртинчиси бўлган ёшлар маънавиятини юксалтириш, улар ўртасида китобхонликни кенг тарғиб қилиш бўйича тизимли ишлар олиб борилмоқда. Шундан келиб чиқиб, Самарқанд вилоят ахборот-кутубхона маркази реконструкция қилинди. Бино замон талабларига мувофиқ таъмирланиб, ташқи кўриниши Самарқанднинг тарихий биноларига мослаштирилди.\nБундан ташқари Самарқанд шаҳрида «Ипак йўли» халқаро туризм университети янги биносининг тантанали очилиш маросими ҳам ўтказилди.\nМазкур университет давлатимиз раҳбарининг 2018 йил 28 июндаги қарори билан ташкил этилган ва Марказий Осиёда туризм соҳасидаги биринчи университет ҳисобланади.\nБугунги кунда университет Ўзбекистон Республикасидаги нуфузли олий таълим муассасаларидан бири бўлиб, туризм соҳасида бакалавриат ва магистратуранинг деярли барча йўналишида мутахассис кадрлар тайёрлайдиган илк университетдир. «Туризм менежменти» факультетида биринчи ва иккинчи босқичларда 530 нафар талаба тўққиз йўналиш бўйича таҳсил олишмоқда. Янги 2020-2021-ўқув йилида 384 нафар талаба биринчи курсга қабул қилинди ва улар янги замонавий бинода ўқишни бошлайдилар.\n«Ақлли кампус» мақомига эга бино дунёнинг энг нуфузли университетлари стандартлари асосида жиҳозланган. Албатта, университетда яратилган шароитлар, берилган имкониятлар талабаларни ўқишга, ўз устида ишлашга, билимларини оширишга, ўзларини такомиллаштиришга, салоҳиятларини юзага чиқаришга ундайди. Ўз навбатида, юқори малакали мутахассислар халқаро университет мавқеини кўтариш ва ушбу даражага муносиб бўлиш учун ҳаракат қилишади.\nСамарқандда сайёҳларга янада қулай шароитлар яратиш, хизмат кўрсатиш сифатини замон талаблари даражасига олиб чиқиш мақсадида 18 октябрь - Самарқанд шаҳри куни арафасида вилоятдаги бир қатор янги туризм йўналишларининг ҳам очилиш маросимлари бўлиб ўтди. «Конигил» туризм қишлоғи, Орзу Маҳмудов гастрономик кўчаси, “Royal Hotel” меҳмонхоналари шулар жумласидандир.\nУшбу тадбирларнинг барчасида Ўзбекистон Республикаси Бош вазири ўринбосари, Туризмни ривожлантириш давлат қўмитаси раиси А.Абдуҳакимов ва Самарқанд вилояти ҳокими Э.Турдимов иштирок этди.\nСамарқанд туманидаги «Конигил» туризм қишлоғининг расмий очилиш маросимида сўзга чиққан вилоят ҳокими Э. Турдимов бу ердаги дастлабки босқичда қилинган ишлар ҳақида тўхталар экан, келгусида қишлоқ ҳудудини кенгайтириш жараёни давом этиши, натижада ушбу туризм қишлоғида 1000 та иш ўрни яратилишини таъкидлади.\nШундан сўнг, А. Абдуҳакимов «Конигил» маҳалласи раиси Каромат Раҳматовага маҳаллага «Туризм қишлоғи» мақомини берувчи сертификатни топширди.\nОрзу Маҳмудов кўчаси Самарқанд шаҳрида мамлакатимиздаги биринчи гастрономик «Бродвей» сифатида ташкил этилди. Бу ерда қаҳвахоналар, пиццериялар, шунингдек, турли хил ресторанлар, жумладан, “Brighton”, «Қанотча», “Lagman House”, “Evos”, “Bar garaje”, “Chopar” пиццерияси ва бошқалар ўз фаолиятини бошлади.\nКелгусида Орзу Маҳмудов кўчасида турли фестиваллар ўтказиш, кўча мусиқачилари ва рассомларини жалб қилиш ҳам режалаштирилган.\nЯнги иш бошлаган “Royal hotel” меҳмонхонаси эса 60 ўринга мўлжалланган. Меҳмонхонада ресторан, спорт зали, сузиш ҳавзаси ва бошқа хизмат кўрсатиш турлари мавжуд. Аҳамиятли томони шундаки, ушбу меҳмонхона вилоятдаги ҳалол стандартларига жавоб берадиган ягона меҳмонхона ҳисобланади.\nАҳолининг давлат хизматларига бўлган эҳтиёжини қаноатлантириш мақсадида 18 октябрдан бошлаб Самарқанд шаҳар давлат хизматлари маркази ходимлари янги ва замонавий бинода аҳолига хизмат кўрсата бошлади. Кўп қаватли аҳоли турар-жой биносининг биринчи ва иккинчи қаватидан ўрин олган марказ биноси давлат-хусусий шерикчилик асосида бунёд этилди.\nЗамонавий дизайн асосида жиҳозланган марказда мурожаатчиларнинг фарзандлари учун ҳам қулай шарт - шароитлар яратилган бўлиб, болалар ўйин майдончаси, тиббиёт хонаси мавжуд. Шунингдек, бинода тадбиркорлар учун бош вазир қабулхонаси, фуқаролик ҳолати далолатномалари ёзиш бўлими, кутубхона, нотариал хизмат хоналари ташкил этилган.\nШунингдек, байрам кунида Мирзо Улуғбек кўчасидаги «Макон Малл» янги савдо мажмуаси, Афросиёб кўчаси ҳамда Самарқанд шаҳрини Жомбой ва Оқдарё туманлари билан боғлайдиган замонавий кўприк очилиб, аҳолига хизмат кўрсата бошлади.\n18 октябрь - Самарқанд шаҳри кунида қадим кентда карантин қоидаларига амал қилинган ҳолда яна бир қатор тадбирлар ҳам амалга оширилди. Хусусан, Самарқанд шаҳридаги Алишер Навоий номли марказий истироҳат боғида ва шу номдаги кўчада «Табиат саховати» номли ярмарка ўз ишини бошлади. Ўн кун давом этадиган ушбу ярмаркада вилоятда етиштирилаётган қишлоқ хўжалик маҳсулотлари ва чуқур қайта ишланган тайёр ва арзонлаштирилган озиқ-овқат (сут, гўшт, балиқ ва ун маҳсулотлари) ва кундалик эҳтиёж моллари арзон нархларда сотилмоқда. Шунингдек, ҳудудда “MADE IN UZBEKISTAN” трикотаж, кийим-кечак ва пойабзал ярмаркаси ҳам аҳоли учун хизмат кўрсатяпти.\nБундан ташқари вилоят мусиқали драма театри, Қорасув массиви, Фарҳод ва Кимёгарлар шаҳарчаларида, Алишер Навоий ҳамда «Ёшлик» номидаги марказий маданият ва истироҳат боғларида концертлар, Регистон майдонида 3D-мэппинг шоуси намойиши бўлиб ўтмоқда.\nҚисқаси, Самарқанд шаҳрининг ҳар бир гўшасида байрам шукуҳи ҳукмрон.


Халқимиз маънавий қудратининг манбаи - Ishonch.uz\nБош саҳифа Ўзбекистон Халқимиз маънавий қудратининг манбаи\nХалқимиз маънавий қудратининг манбаи\nЎзбекистон Республикаси Президенти Шавкат Мирзиёевнинг “Янги Ўзбекистон” боғи ва Мустақиллик монументи очилишига бағишланган тантанали маросимдаги нутқи\nБугун барчамиз, кўпмиллатли бутун халқимиз жонажон Ватанимиз мустақиллигининг ўттиз йиллик қутлуғ байрамининг қувончи ва шукуҳи билан яшамоқдамиз.\nАзал-азалдан обод шаҳар ва қишлоқлар, боғу роғлар, бетакрор маданий обидалар бунёдкори сифатида шуҳрат қозонган меҳнаткаш ва олижаноб халқимиз пандемия ва глобал иқтисодий инқироз таъсирига қарамасдан, ушбу тарихий санани муносиб меҳнат зафарлари, улкан ютуқ ва ғалабалар билан кутиб олмоқда.\nМамлакатимизнинг барча ҳудудларида янги-янги корхоналар, замонавий уй-жойлар, илм-фан, таълим, тиббиёт, маданият ва спорт масканлари, равон йўл ва кўприклар, боғ ва хиёбонлар барпо этилмоқда.\nХалқимиз фаровонлигини юксалтириш, ҳаёт даражаси ва сифатини янада яхшилашга қаратилган ўнлаб йирик лойиҳалар, ижтимоий дастурлар амалга оширилмоқда.\nАйни дақиқаларда барчамиз яна бир тарихий воқеа, яъни истиқлолимизнинг шонли санасига бағишлаб бунёд этилган “Янги Ўзбекистон” боғи ва Мустақиллик монументининг тантанали очилиш маросимига тўпланиб турибмиз.\nЁдингизда бўлса, биз май ойида кенг жамоатчилик билан бирга яхши ният билан боғ ҳудудида дастлабки ниҳолларни экиб, мажмуага тамал тоши қўйган эдик.\nБугун эзгу орзу-интилишларимиз ижобат бўлиб, қисқа муддатда халқимиз, бунёдкор ватандошларимизнинг азму шижоати билан мана шу улкан майдонда муаззам боғ ва ёдгорлик комплексини барпо этишга эришдик.\nБиз тарихчи олимлар, ижодкор зиёлилар, нуронийлар ва ёшларимиз билан маслаҳатлашиб, “Янги Ўзбекистон” мажмуасининг ғоявий ва меъморий ечимларига алоҳида эътибор қаратдик.\nАгар юқоридан назар ташласангиз, боғнинг шакли улкан дарахтнинг бешта шохига ўхшайди. Бу эса, Ҳаракатлар стратегиясининг бешта устувор йўналишини рамзий маънода ифода этади.\nБу гўзал боғда пойтахтимиз аҳолиси, Тошкент вилояти ва барча ҳудудларимиздан, хориждан келадиган меҳмонлар яйраб дам олиши, оиласи, фарзандлари билан бирга мазмунли ҳордиқ чиқариши учун барча замонавий шароитлар яратилмоқда.\nБу ерда сунъий кўл, спорт майдончалари, болалар ўйингоҳлари, амфитеатр, фавворалар, савдо ва хизмат кўрсатиш объектлари, ҳунармандчилик дўконлари барпо этилди ва этилмоқда.\nМажмуа ҳудудидаги манзарали ноёб дарахтлар, гул-чечаклар одамнинг баҳри дилини очади, барчамизни табиат билан ошно бўлиб, уйғун бўлиб яшашга даъват этади.\nМажмуа ёнида энг илғор технологиялар ва замонавий андозалар асосида Олимпия шаҳарчаси бунёд этилади. Бу ерда 2025 йили мамлакатимиз мезбонлик қиладиган Ёшлар ўртасидаги Осиё ўйинларининг асосий мусобақалари ўтказилади.\nБундан ташқари, ушбу ҳудудда замонавий олий таълим муассасаси, тиббиёт клиникалари, халқаро кўргазма марказлари ва бошқа объектлардан иборат бутун бир янги шаҳарча қурилмоқда.\nЭнг муҳими, барчангиз кўриб турганингиздек, боғнинг марказий қисмида, таъбир жоиз бўлса, унинг юрагида ўхшаши йўқ муҳташам бадиий обида – Мустақиллик монументи барпо этилди.\nБиз бугун Ватанимиз мустақиллигининг 30 йиллик байрамини кенг нишонлаяпмиз. Лекин, аслида, Ўзбекистон ҳудудидаги миллий давлатчилик тарихи 3 минг йилдан зиёд даврни ташкил этади.\nБу жаҳон фанида эътироф этилган илмий ҳақиқатдир. Ушбу монументни яратишда ана шу концептуал ғояни ёрқин ифода этишга ҳаракат қилдик.\nМаълумки, эл-юртимиз ўзининг қадимий ўтмиши давомида қанча-қанча унутилмас воқеаларни, турли синов ва қийинчиликларни, зафарли даврлар билан бирга, фожиали кунларни ҳам бошидан кечирган. Лекин бир ҳақиқатни таъкидлаш керакки, Ватанимиз ҳудудида мавжуд бўлган ҳар бир давлатчилик тузуми, ҳар қандай ижтимоий жараён – у ғалаба ёки мағлубият бўладими, юксалиш ёки таназзул бўладими – барча-барчаси халқимиз босиб ўтган мураккаб тарихий йўлнинг узвий ва ажралмас қисмидир. Шунинг учун ҳам биз тарихимизнинг барча босқичларини яхлит ҳолда қабул қилиб, ҳар томонлама чуқур ўрганишимиз зарур.\nЎтмишдаги ютуқ ва ғалабаларидан куч-қувват олиб, хато ва мағлубиятларидан хулоса ва сабоқ чиқариб яшайдиган халқ ўзининг тараққиёт йўли ва келажагини тўғри белгилай олади.\nШу сабабли биз ушбу ёдгорлик тимсолида Ўзбекистонимизнинг қадимги тарихидан бошлаб то бугунги кунга қадар юз берган энг муҳим воқеаларни муҳрлашга қарор қилдик. Бой ва бетакрор меросимиз, буюк саркарда ва жаҳонгирлар, аллома ва мутафаккирлар, жадид боболаримизнинг ўлмас сиймоларини акс эттиришга интилдик.\nЎзбекистоннинг собиқ мустабид тузум давридаги оғир ва машаққатли ҳаёти, қатағон сиёсати, халқимизнинг Иккинчи жаҳон урушида кўрсатган жасорат ва матонати таъсирчан лавҳаларда ўз ифодасини топди. Ғоят қийин ва мураккаб шароитда республикамиз равнақини, халқимизнинг тинчлиги ва омонлигини ўйлаб, ўзини аямасдан хизмат қилган атоқли давлат арбобларимиз фаолияти ҳам атрофлича ёритилди.\nЎзбекистон Республикасининг Биринчи Президенти Ислом Абдуғаниевич Каримов раҳбарлигида халқимизнинг миллий мустақилликка эришиш йўлини акс эттириш эътибор марказига қўйилди.\nБу бетакрор ёдгорлик юртимизда янги Ўзбекистонни – Учинчи Ренессанс пойдеворини яратиш ғояси билан уйғун ҳолда барпо қилингани айниқса аҳамиятлидир.\nУлуғвор Мустақиллик монументи тимсолида биз тарих, бугунги замон ва келажак тушунчаларини ўзаро уйғун ҳолда намоён этишга алоҳида эътибор қаратдик.\nМиллий давлатчилигимизнинг рамзи бўлган Соҳибқирон Амир Темур салтанатининг мовий гумбази, юлдузлар оламига қараб юксалган Мирзо Улуғбек расадхонаси, дунё илм-фани ва цивилизациясига беқиёс ҳисса қўшган улуғ мутафаккир боболаримизнинг энг нодир илмий кашфиётлари ўзининг бор маҳобати ва шукуҳи билан кўз олдимизда яққол намоён бўлиб турибди.\nТинчлик ва эркинлик, эзгулик ва фаровонлик тимсоли бўлган, кўкда мағрур парвоз қилаётган Ҳумо қуши тасвири монументнинг энг юқори қисмида – бамисоли унинг гултожи бўлиб ўрин эгаллади.\nБир сўз билан айтганда, Мустақиллик монументи она Ватанимиз, мард ва жасур, тинчликсевар ва меҳнаткаш, қаҳрамон халқимиз шарафига бунёд этилган буюк обида сифатида қад ростлади.\nМонумент пойига битилган: “Халқимиз тарихида эзгу из қолдирган барча аждодларимиз доимо қалбимизда” деган чуқур маъноли сўзлар ота-боболаримиз хотирасига бугунги авлодларнинг юксак ҳурмат ва эҳтиромини англатади.\nМана шундай ишларимизнинг давоми сифатида “Янги Ўзбекистон” боғига яқин ҳудудда замонавий халқаро аэропорт қурилмоқда.\nКелгусида хориждан ташриф буюрадиган юксак мартабали меҳмонлар аввало мана шу монументни зиёрат қилиб, халқимиз ва давлатимизга ҳурмат бажо келтиради.\nБундан буён Наврўз, Мустақиллик каби қутлуғ байрамларимиз, катта оммавий давлат тадбирларини, турли сайил-томошаларни барча замонавий шароитларга эга бўлган шу гўзал масканда ўтказамиз.\nАйтиш керакки, бугун қалбларимизда чексиз қувонч ва ҳайрат уйғотаётган “Янги Ўзбекистон” боғини қисқа вақт ичида, айниқса, пандемия шароитида барпо этиш осон бўлгани йўқ. Лекин, барча қийинчиликларга қарамасдан, қўли гул қурувчи ва меъморлар, муҳандис ва боғбонлар, моҳир ҳайкалтарош ва рассомлар, турли соҳа мутахассислари, раҳбар ва етакчилар, азамат ёшларимиз туну кун фидокорона меҳнат қилиб, ушбу бетакрор мажмуани эл-юртимизга байрам совғаси сифатида тортиқ этдилар.\nФурсатдан фойдаланиб, бу том маънодаги тарихий ишга ҳисса қўшган барча юртдошларимизга, чет эллик ҳамкорларимизга ўз номимдан, халқимиз номидан чуқур миннатдорлик билдиришга рухсат бергайсиз.\nҲеч шубҳасиз, ушбу мажмуа халқимиз, аввало, ёш авлодимиз учун Ватанга муҳаббат ва садоқат тимсолига, қутлуғ зиёратгоҳ, ўзига хос ноёб маданият ва маърифат, тарбия марказига айланиб қолади.\nБу ерга қадам қўйган ҳар бир инсон нафақат яйраб ҳордиқ чиқаради, балки аввало ўзи учун беқиёс ибрат, маънавий куч олади, деб ишонаман.\n“Янги Ўзбекистон” боғи, Мустақиллик мажмуаси ҳаммамизга, бутун халқимизга муборак бўлсин!\nЮртимизда мана шундай гўзал ва бетакрор масканлар янада кўпайсин!\nМана шундай улуғ ишлар бунёдкори бўлган мард ва танти, меҳнаткаш халқимиз доимо омон бўлсин!\nАввалги саҳифаЎзбекистонда январь-июнь ойларида қанча пилла хом-ашёси тайёрланди?\nКейинги мақолаCCB: Байрам кунларида ҳам вакцинация жараёнлари давом этади


Бугун Ўзбекистонда 55 нафар бемор коронавирусдан тузалди — Sof.uz\nБугун Ўзбекистонда 55 нафар бемор коронавирусдан тузалди\n16.05 20:26 315 Ўзбекистон\nХоразм вилоятида навбатдаги 18 нафар коронавирус инфекциясига чалинган бемор соғайиб, реабилитацияга кузатилди.\nТузалганларнинг 5 нафари Хоразм вилоятидан, 2 нафардан Бухоро, Қашқадарё, Фарғона, Жиззах вилоятлари ва Қорақалпоғистон Республикасидан, 1 нафардан эса Тошкент шаҳри, Самарқанд ва Тошкент вилоятларидан.\nУлардан 13 нафар фуқаро Россиядан келган, жумладан, 2 нафари халқаро юк ташувчи автомашина ҳайдовчиси бўлиб, 11 нафари чартер рейслар орқали юртимизга олиб келинган ва карантинга олинган, касаллик аниқлангач, шифохонага ётқизилган.\n5 нафар фуқаро коронавирус инфекциясига чалинганлар билан мулоқот орқали касалликни юқтириб олган. Уларнинг энг ёши каттаси 54, ёши кичиги эса 19 ёшда.\nВилоятда шу пайтга қадар 210 нафар бемор соғайган бўлса, эндиликда улар 228 нафарга етди. Ҳозирда Хоразмда 5 нафар бемор даволанмоқда.\nШундай қилиб, бугун 55 нафар бемор тузалиб, айни пайтга қадар мамлакатимиз бўйлаб коронавирус инфекциясидан бутунлай соғайганлар сони 2213 нафарга етди.\nКеча, 23:52 232 Ўзбекистон\nКеча, 23:30 157 Тиббиёт\nКеча, 23:04 17 Ўзбекистон\nКеча, 23:02 209 Ўзбекистон


Тошкентда совуқ сув учун махсус устаманинг амал қилиш муддати узайтирилди\n19:09 12.04.2019 Ҳавола олиш\nШунингдек, канализация хизматларига 1 куб метр учун 100 сўм миқдорида устама белгиланган.\nТОШКЕНТ, 12 апр - Sputnik. Тошкент шаҳар ҳокимининг жорий йил 2 апрель кунидаги қарори билан ичимлик сув таъминоти хизматлари тарифларига махсус устаманинг амал қилиш муддати узайтирилди. Бу ҳақда “Норма” хабар қилмоқда.\nХабарда айтилишига кўра, янги қарор билан ичимлик сув таъминоти хизматлари тарифларига махсус устаманинг амал қилиш муддати узайтирилди, шунингдек, канализация хизматларига 1 куб метр учун 100 сўм миқдорида устама белгиланди.\nТаъкидланишича, ҳужжат “Тошкент оқшоми” газетасининг 9.04.2019 йилдаги 57-сонида чоп этилган ва шу санадан эътиборан кучга кирган.


1. Зарафшон тизмасининг тармоқларида тарқалган камёб, реликт ўсимлик.\nБўйи 2–3 м гача етадиган, йўғонлашган илдизтугунакли, кўп йиллик ўт. Пояси ингичка, бўғимлари бироз пуфаксимон шишган, юқори қисмидан шохланган. Ёпирма баргларининг узунлиги 70 см га етади, кўп марта патсимон бўлакларга ажралган. Япроғининг учидаги бўлаклари наштарсимон, узунлиги 4–5 см, эни 10 мм гача. Соябонлари 2–7 шуълали, соябончалари юмалоқ, ўрама барг ва баргчалари йўқ. Тожбарглари сариқ, узунлиги 10 мм. Июнь–июль ойларида гуллаб, меваси август–сентябрда етилади.\nСамарқанд ва Қашқадарё вилоятлари: Зарафшон тизмасининг ғарбий тармоқларида ва унинг давоми Қоратепа тизмасида тарқалган.\nДенгиз сатҳидан 1300– 1700 м баландликдаги дараларда, шағалли тик ёнбағирларда, сурилмаларда, қояларнинг ёриқларида ўсади.\nФақат бешта жойда борлиги маълум. Тўплари (10–100 тупдан бўлиб) бир-биридан ажралган ҳолда тарқалган.\nЎсимликнинг сернам жойларга қатъий мослашганлиги ва аҳоли зич жойлашган ҳамда қишлоқ хўжалиги учун фойдаланиладиган ерларда ўсганлиги ўсимлик сонининг камайишига олиб келган.\nМосква давлат университетининг Ботаника боғида ўстирилади.


Рамкасиз Xiaomi Mi Mix “сабр-бардош” синовидан ўтказилди » Ўзбекистон янгиликлари – Zamin.uz\nРамкасиз Xiaomi Mi Mix “сабр-бардош” синовидан ўтказилди\nБундан бир неча ҳафта илгари Хитойнинг Xiaomi компанияси рамкасиз Mi Mix смартфонини намойиш қилган эди. Ҳеч шубҳасиз, мазкур модель 2016 йилнинг энг инновацион смартфонларидан бири бўлди.\nБироқ 6,4 дюймли йирик экранга эга мазкур смартфонни ишлатиб кўрган баъзи фойдаланувчилар унинг зарбаларга чидамсизлигини қайд қилишди. Смартфоннинг орқа керамик панели бағоятда силлиқ бўлгани боис, қўлдан тушиб кетган тақдирда фаблетнинг экрани зарарланиши мумкин экан. Барчага смартфонларни турли “сабр-бардош” тестларидан ўтказиш билан яхши танилган видеоблогер Зак Нильсон ўзининг You-Tube блогида бу гал мазкур рамкасиз янги смартфонни синовларга дучор қилди.\nБлогер аввал смартфон экрани ва корпусини қириб кўради. Керамик орқа панел қирилишларга iPhone 7 моделига қараганда бир қадар чидамли бўлиб чиқди. Фаблетнинг камера ҳам турли қирилишларга барқарор, корпусни куч билан эгишнинг имкони йўқ. Гарчи LCD IPS экранга олов тутилганда у қорайса-да, тез орада пикселлар яна ўзининг аввалги ҳолатига қайтган. Қолганини видеода томоша қиламиз.\nТеглар: ўтказиш видеода фаблетнинг Xiaomi Рамкасиз олов\n15:42 / 05-01-2017


ЎЗБЕКИСТОН РЕСПУБЛИКАСИ ОЛИЙ СУДИЯНГИ СОЛИҚ КОДЕКСИ МИЛЛИЙ ТАРАҚҚИЁТИМИЗДА ҚАНДАЙ АҲАМИЯТГА ЭГА? from\nЯНГИ СОЛИҚ КОДЕКСИ МИЛЛИЙ ТАРАҚҚИЁТИМИЗДА ҚАНДАЙ АҲАМИЯТГА ЭГА?\nМамлакатимиз иқтисодиёт тармоқларининг қўллаб-қувватланиши ва уларга берилаётган имтиёзлар натижасида халқимизнинг турмуш фаровонлиги кундан-кунга юксалиб бормоқда. Албатта, бу соҳадаги натижаларни солиқ тизимидаги ислоҳотларсиз тасаввур қилиш қийин.\nЮртимизда ўз тадбиркорлигини ташкил этаман, деган фуқаро ёки миллий иқтисодиётимизга сармоя киритадиган инвестор биринчи навбатда, солиқ имтиёзларига, бу борадаги сиёсатнинг самарадор ва адолатли эканига эътибор қаратади.\nАгар давлатнинг солиқ тизими бугунги кун талабларига жавоб бермаса, тадбиркорлар яширин фаолият юритиш йўлига ўтади.\nАфсуски, бу ҳолат уларнинг солиқлардан қочишига олиб келади.\nБунинг оқибатида коррупция ривожланади. Иқтисодиётнинг ривожланишига жиддий путур етади.\nДавлатимиз раҳбарининг 2018 йил 28 декабрда Олий Мажлисга тақдим этган Мурожаатномасида қайд этилганидек, янги таҳрирдаги Солиқ кодексида мамлакат тараққиётининг таянчи бўлган инсофли солиқ тўловчиларни рағбатлантириш, яширин фаолият юритаётганларнинг қонуний фаолият юритиши учун шарт-шароитлар яратиш шарт. Токи фуқароларимиз солиқдан қочмасинлар, балки уни вақтида тўлашдан манфаатдор бўлсинлар.\nЯнги таҳрирдаги Солиқ кодекси солиқ юкини изчиллик билан камайтириш, солиқ солиш тизимини соддалаштириш ва солиқ маъмуриятчилигини такомиллаштириш, иқтисодиётни жадал ривожлантиришга ҳамда ишбилармонлик ва инвестициявий фаолликни оширишга, соғлом рақобат муҳитини шакллантиришга хизмат қилади. Бир сўз билан айтганда, иқтисодиётга ҳақиқий бозор механизмларини жорий этишда муҳим ҳуқуқий ҳужжат ҳисобланади.\nСолиқ кодексининг қабул қилиниши билан жорий йилнинг 1 январидан бошлаб солиқ тизимида 120 дан ортиқ янги қоида амалиётга киритилди. Жумладан, солиқ ва йиғим турлари 13 тадан 9 тагача камайтирилди. Солиқ органлари томонидан солиқ текширувлари фақат кодексда назарда тутилган ва уларни ўтказиш тартибини белгилайдиган норматив-ҳуқуқий ҳужжатлар қабул қилинганидан кейин ўтказилиши белгилаб қўйилди.\nШунингдек, солиқ органларининг ортиқча тўланган ёки ортиқча ундирилган солиқларни ўз вақтида қайтариш учун жавобгарлиги кучайтирилди. Ортиқча ундирилган солиқ ва молиявий санкциялар суммаларини, ушбу суммаларни ундириш (тўлаш) даврида амалда бўлган Марказий банкнинг қайта молиялаш ставкасидан келиб чиқиб ҳисобланган фоизларни инобатга олган ҳолда, қайтариш тартиби татбиқ этилди.\nМаълумки, кейинги даврда давлатимиз раҳбари томонидан Президент ваколатларининг айримларини парламентга, ижро этувчи ҳокимият ва маҳаллий ҳокимликларга бериш бўйича бир қатор муҳим ташаббуслар амалга оширилди. Жумладан, мамлакатимизда Давлат бюджетини Президент қарори билан қабул қилиш амалиётидан воз кечилиб, қонун билан қабул қилиш жорий этилди.\nШундай ташаббуслардан бири Солиқ кодексида ҳам ўз аксини топди.\nЯъни бугунги кунга қадар солиқ имтиёзларини бериш фақатгина Президент ваколатида бўлгани ҳолда, эндиликда бундай имтиёзлар Солиқ кодекси билан берилиши белгиланди.\nСолиқ органлари томонидан солиқ текширувлари фақат кодексда назарда тутилган ва уларни ўтказиш тартибини белгилайдиган норматив-ҳуқуқий ҳужжатлар қабул қилинганидан кейин ўтказилиши белгилаб қўйилди. Солиқ кодексига биноан, солиқ текширувларининг бир нечта тури ўрнатилди.\nХусусан, камерал солиқ текшируви — солиқ тўловчининг ҳисоботини солиқ органида ўрганиш ва уни божхона органлари, банклар, энергетика корхоналари, кадастр ва бошқаларнинг маълумотлари билан солиштиришни назарда тутади. Бунинг натижасида солиқ тўловчи солиқ ҳисоботига тузатишлар киритиши ёки асослантирилган сабабларни кўрсатиши керак.\nКамерал солиқ текширувини ўтказиш учун солиқ органи раҳбарининг ёки раҳбар ўринбосарининг буйруғи бўлиши шарт. Шу билан бирга, камерал солиқ текшируви доирасида солиқ органининг мансабдор шахсига солиқ тўловчидан маълум бир солиқни ҳисоблашнинг тўғрилигини тасдиқлаш учун зарур ҳужжатларни талаб қилиш ҳуқуқи берилади, холос. Камерал солиқ текшируви натижалари бўйича молиявий санкциялар қўлланилмайди, лекин пеня ҳисобланиши мумкин.\nСайёр солиқ текшируви — солиқ тўловчининг айрим кўрсаткичларини жойига чиққан ҳолда ўрганишдир. Бундай текширувнинг мақсади — фақат фактларни қайд этишдан иборат.\nСайёр солиқ текшируви солиқлар ва йиғимларни ҳисоблаб чиқариш ва тўлаш ҳамда бошқа мажбуриятлар бажарилиши масалаларида маълумот тўплаш учун амалга оширилади. Сайёр солиқ текшируви натижалари бўйича солиқлар қўшимча ҳисобланмайди ва молиявий санкциялар қўлланилмайди.\nСолиқ аудити — катта ҳажмдаги айланмаларда юқори даражада хатарга эга бўлган солиқ тўловчи томонидан солиқ қонунларига риоя этилишини ҳар томонлама ўрганишдир. Бундай аудит солиқларни тўлашдан бўйин товлаш хавфи ва солиқ тўлаш билан боғлиқ бошқа омиллар мавжуд бўлганда, уларни таҳлил қилиш асосида тегишли солиқ тўловчиларда ўтказилади. Солиқ аудити натижаларига кўра, қўшимча солиқлар ҳисобланиши ва молиявий санкциялар қўлланилиши мумкин.\nЯнги таҳрирдаги кодексда солиқ муносабатлари билан боғлиқ нормаларнинг қўлланилиши енгиллаштирилди. Мавжуд айрим зиддиятлар ва тушунмовчиликлар тузатилиб, инсофли солиқ тўловчилар манфаатларини ҳимоялаш, солиқ назорати шакл ва механизмлари соддалаштирилди.\nШунингдек, солиқ объектлари ва солиқ тўловчиларнинг ҳисобини юритиш, ушбу муносабатларда инсон омили таъсирини камайтиришни таъминлайдиган ахборот-коммуникация технологияларини кенг жорий этиш каби муҳим масалаларга жиддий эътибор қаратилди.\nБунга бир мисол: солиқ тўловчиларнинг манфаатларини ҳимоя қилиш ва уларга нисбатан қўлланиладиган ҳуқуқий таъсир чораларини янада камайтириш, шунингдек, қонунчилик техникаси талабларидан келиб чиқиб, солиқ органлари томонидан киритилаётган молиявий санкцияларни кўзда тутувчи 10 дан ортиқ модда кодексдан чиқариб ташлангани диққатга моликдир.\nМазкур Солиқ кодексини ишлаб чиқишда солиқ юкини камайтириш, солиққа тортишни соддалаштириш ва солиқ маъмуриятчилигини такомиллаштириш масалаларини ҳал этиш вазифаси белгиланган эди. Шунга кўра, кодекс орқали солиқ органларининг солиқ тўловчининг солиқ қарзини ундиришни унинг дебиторига қаратиш ҳуқуқи бекор қилинди.\nСолиқ органларининг ортиқча тўланган ёки ортиқча ундирилган солиқларни ўз вақтида қайтариш учун жавобгарлиги кучайтирилди.\nОртиқча ундирилган солиқ ва молиявий санкциялар суммаларини, ушбу суммаларни ундириш, яъни тўлаш даврида амалда бўлган Марказий банкнинг қайта молиялаш ставкасидан келиб чиқиб ҳисобланган фоизларни инобатга олган ҳолда қайтариш тартиби белгилаб қўйилди.\nАйнан шу тартибда, ортиқча тўланган солиқ суммасини ўз вақтида қайтариш ва ортиқча ундирилган солиқ суммасини ҳисобга олиш ва қайтариш механизми жорий этилди. Шу билан бирга, солиқ суммасини қайтаришда ҳар бир кечиктирилган кун учун солиқ органи томонидан солиқ тўловчига фоиз тўлаш назарда тутилди.\nХулоса қилиб айтганда, Солиқ кодексидаги назарий-ҳуқуқий ўзгаришлар, аввало, солиқ қонунчилиги нормалари қўлланилишини имкон қадар соддалаштиришга қаратилган. Бунда қарама-қаршиликлар ва зиддиятли ҳолатларни бартараф этиш, солиқ назорати механизмларини такомиллаштириш, инсофли солиқ тўловчиларнинг ҳуқуқлари ҳамда қонуний манфаатлари ҳимоясини кучайтиришга жиддий эътибор берилди.\nУмуман, янги таҳрирдаги Солиқ кодексида солиқ тўловчилар учун ижобий янгиликлар кўп. Шу маънода кодекс ижроси тўла таъминланиши иқтисодиётимизнинг барқарор ривожланиши, аҳоли реал даромадлари ошиши ва солиқ маъмурчилиги яхшиланишига хизмат қилади.\nҚашқадарё вилояти иқтисодий судининг раиси,\nКасби туманлараро иқтисодий судининг судьяси


«Босмачи бўлмаса». Орозайим Нарматованинг Ўзгандаги уйи тинтувга олинди | ҚИРҒИЗИСТОН ЯНГИЛИКЛАРИ\n«Босмачи бўлмаса». Орозайим Нарматованинг Ўзгандаги уйи тинтувга олинди\n«Бутун Кыргызстан» партиясининг аъзоси Орозайим Нарматованинг отаси Кўчкўнбай Нарматов «Азаттык»қа интервью бериб, 10-сентябрда унинг Ўш вилоятининг Ўзган туманидаги уйини милиция ходимлари тинтув қилганини айтди. Шу куни куч органлари Нарматовани Ўш халқаро аэропортидан ушалб, Бишкекка сўроққа етказишган.\n«Милициялар келиб “юқоридан буйруқ келди, ака хафа бўлманг” деб тинтув қилишди. Шкафларни ҳаммасини очиб, ҳужжатларни сочиб, ҳаммасини тўнтарди. Биз ётган хонагача кириб, кийимларимизни сочишди. Кейин бошқа хонага кириб тўшакларни оғдарди», — деди Нарматов.\nНарматовнинг айтишича, уйга келган милиция ходимлари унинг қизи Орозайим «тўнтарилишга тайёрланиб, ташвиқот қоғозларини ясаса керак» деган сабаб билан тинтув ўтказган.\n«Мен айтдим уларга “укалар, унақа йўқ, у Москвада яшайди” дедим. [Бир ой олдин] акасининг жасадини олиб келди, шуни дафн қилиб кетаётганди. У террорист бўлмаса, босмачи бўлмаса. Булар ўзимизни ҳужжатлар, “биз шундайни [тўнтаришга чақирган қоғозларни] шу ерда сақлармидик?” дедим», — деди у.\nШунингдек, Нарматов бир йил олдин аёлидан, бир ой олдин ёлғиз ўғлидан айрилганини билдириб, бу ота учун жуда оғирлигини айтди. Нарматов унинг қизи «ҳақиқатни айтгани сабаб ҳукуматга ёқмай қолди» деган фикрда. Бундан ташқари, у яқин орада шифокорлар Орозайимнинг «умуртқаси қийшайиб қолганини, агар даволанмаса ногирон бўлиб қолишини» аниқлаганини қўшимча қилди.\nМилиция Нарматовани қўлга олгани куни унинг отаси ҳукумат вакилларига мурожаат қилиб, агар милиция қизини бўшатмаса «Ўзган тумани ҳокимлигига бориб, ўзини ёқишга тайёрлигини» таъкидлади.\nБунгача Ўш вилоят ички ишлар бошқармаси етакчисининг ўринбосари Абилбек Алимкулов сиёсатчининг Ўзгандаги уйида тинтув ўтказилганини тасдиқлаган. Алимкуловнинг айтишича, тинтув Бишкекнинг Биринчи май туман суди чиқарган қарор асосида олиб борилган.\nФаолнинг қўлга олиниши\nБу жамоатчиликда кескин норозилик юратиб, бир қанча депутатлар, сиёсатчилар Нарматовани қўллаб чиқишди. Ўш ВИИБ ва ИИВ биноси олдида фаол қўллаб чиққанлар митингларни ўтказишди.\nАввалига ИИВ Нарматовани очиқ ҳукуматни танқид қилгани учун қўлга олинди деб билдирди. Унга «Миллатлар аро, ирқий, этнос, диний томондан низони қўзғатиш» моддаси билан айб қўйилган эди.\nЖамоатчиликдаги норозиликлардан кейин вазирлик «Нарматова ишда гувоҳ қатори ўтмоқда» деб позициясини ўзгартирди.\nШу куни кечда Нарматова ўзининг фейсбукдаги саҳифасида пост ёзиб, «бари яхши» эканини айтиб, тонгга яқин яна Москва шаҳрига учиб кетишини айтди. Шунингдек, фаол тергов ишларини очиқламаслик бўйича қўл қўйганини ва тушунтириш ишлари олиб борилганини таъкидлаган.\nАввалги мақола«8 млн сомлик зарар». МХДҚ икки божхоначини контрабандада айблаб қўлга олди\nНавбатдаги мақола«550 минг доллар». МСКнинг аъзоси Ақилбек Эшимов товламачиликда гумонланиб қўлга олинди